Anjel Arrospide: «Dagoeneko ideia eginda nago hau izango dela nire azken txapelketa»\n05 martxoa, 2012 Elkarrizketa 979\nAzurmendi eta Atutxa kanpoan utzi eta gero, Urrezko Aizkorako finala jokatuko du igandean Anjel?Arrospidek (Leaburu, 1956), Aratz Mugertzarekin batera. Bikote ona osatzen dutela, eta aukera badutela uste du Zumarragan bizi den aizkolariak. Final hori berezia izango du gainera, azken txapelketa izango duela iragarri du eta.\nAzurmendi eta Atutxa kanpoan utzi dituzue. Askok sorpresa hartu dute, iazko txapeldunak haiek zirelako.\nEz dakit sorpresa izango ote zen, batzuk ezustean hartuko zituen agian. Aurreko urteko finaleko saioan beraiek irabazi ziguten. Baina honen aurretik ere, Ataunen ligaxkako saioa jokatu genuen, eta han gu aritu ginen hobeto. Finalaurrekorako nahikoa ondo ikusten genuen geure burua, eta bagenekien guk lan ona eginez gero aukera izan genezakeela, eta azkenean, irabaztea tokatu zen.\nIazko finalaren errebantxa hartzea izan al da zuentzat?\nJendeak horrela hartzen du, baina guretzako bat gehiago da, hor ez dago errebantxarik. Hura txapelketako finala zen, eta hau kanporaketa bat, eta oraindik txapelik gabe gelditzeko aukera dago.\nIñaki Azurmendi ondo ezagutzen duzu. Bikotekide ere izanak zarete.\nBai, urtebete egin genuen elkarrekin, eta finalera ere iritsi ginen. Bai, azkenean final asko jokatzeko aukera edo zortea izan dut, zortzi bat bai binakakoan, baina txapela bakarra atera dut orain arte. Hauxe ateratzea polita izango litzateke.\nFinalean Otaño eta Otaegi izango dituzue aurrez aurre. Nola ikusi dituzu orain arte?\nOndo, sendo dabiltza eta orain arteko saio guztiak irabazi dituzte; Azurmendiri eta Atutxari ere irabazi zieten. Gazteak dira, bizkorrak. Baina egun guztiak ez dira berdinak izaten, ez beraientzat eta ez guretzat. Bietakoren batek txapelik gabe etorri beharko du.\nZure bikotekidea, Mugertza, oso gaztea da zure aldean. Ondo konpontzen al zarete?\nOndo, oso ondo. Lehengo urtean ere elkarrekin aritu ginen. Gaztea da, 23-24 urte ditu, eta goraka dezente egiten ari da. Oso aizkolari bizkorra da eta aurten oso ondo ari da.\nBaten gaztetasunarekin eta bestearen esperientziarekin, bikote ona osatzen duzue, ezta?\nEsperientziarekin bakarrik jai dago. Azkenean eman egin behar zaio. Bikoteka aritzeak hori du, biek egin behar dute lan ona, aurrera egin nahi bada; batek bakarrik eginda ez dago aurrera biderik.\nEta finalari begira, nola ikusten duzue zuen burua?\nOndo. Momentu onean gaude, moralarekin, iazko txapeldunei irabazi eta gero. Aukera badugula esango nuke.\nAzkeneko saioetan, zutikakoan eta abiadura proban lortu dituzue emaitzarik onenak.\nBai, abiadurakoak eta lan motz horiek dira guretzako egokienak. Proba motz horietan ondo moldatzen naiz, eta Mugertzak berriz abiadura handia du. Proba horietan uste dut kostako zaiola gehien beste bikoteari, baina txanda librean ere lan handia dago, eta azkenera ere oso-osorik iristea komeni da.\nEntrenatu, urte osoan egingo duzue, baina horrelako txapelketak nola prestatzen dituzue?\nSaio batetik bestera hamabost egun ditugu, eta gehiago da errekuperatze kontua, buelta ematea. Egunotan saio batzuk egin ditugu, eta ea txisparekin iristen garen egunerako. Bestela guk entrenamenduei-eta, ez diegu gehiegi begiratu, beti esperientziak eman digunaren arabera ibili izan gara. Baina oso ezberdina da 30 urterekin egiten den entrenamendua eta oraingoa. Orain sasoiari nola eutsi ez dakigula ibiltzen gara.\nEta aizkoran aritzeaz gain, besterik egiten al duzue?\nMendi buelta batzuk-eta egiten ditugu. Gero ehiztaria naizen kontuarekin, oilagorretan eta aritzen gara, eta aitzakia polita da mendian ibiltzeko.\nAizkora kirol garestia dela esan izan da beti, batez ere enborrak direla eta.\nOso garestia da, bai. Hala ere, garai batetik ona asko aldatu da kontua; orain, krisiaren kontu honekin edo, jendea egurra non enpleatu ez dakiela dabil, eta modu hobean lortzen dugu. Baina garai bat izan zen, egurra ekartzea asko kostatzen zitzaiguna, eta kamioikada bat egur ekarri aurretik, bi aldiz pentsatu behar izaten zen. Orain nahiko moduan dago.\nAizkora munduko beteranoetako bat zara. Txapelketa askotan parte hartu izan duzu eta oraindik ere hor aurrean zabiltza. Aurrera begira zein asmo duzu?\nDagoeneko ideia eginda nago hau izango dela nire azkeneko txapelketa. Prestatzea ere gero eta gehiago kostatzen da, eta azken batean, gazte asko dago, eta horien artean ibiltzea… Beraiei utzi beharko diegu euren artean borroka egin dezaten.\nBaina aizkora ez duzu erabat bazterrean utziko, ezta?\nItxurazko jaialdiak egiteko gauza garen bitartean behintzat, jarraituko dugu erakustaldietan-eta. Baina txapelketen kontua utzi egingo dut.\nTartean desafioren bat ere izango da, agian.\nEz, ez. Horiek kontu serioak dira. Beste sasoi bat eta beste prestakuntza bat behar da. Garai batean esaten zen tranpak eta asko egiten zirela… Dirua tartean dagoenean, badakizu. Edozein txapelketa eta lehia baino estuago hartzen ditu norberak apustuak.\nGazte asko dagoela esan duzu. Harrobia ikusten duzu, orduan.\nBai, momentu honetan aizkolari kopuru polita dago. Horietatik aurrera zenbatek egingo duten auskalo, baina aspaldian izan den kopururik handiena dabil orain. 23-25 urte inguruan badaude gazteak; batzuk oso aizkolari politak gainera. Bolada batean etorkizuna beltzagoa bazen ere, orain hasi gara argi pixka bat ikusten.\nEuskadiko txapelketa, urrezko aizkora… hainbeste lehiaketa izateak on edo kalte gehiago egiten dio aizkorari?\nSaltsa polita dago orain. Duela hamar bat urte hasiko ziren kontu horrekin, eta nik uste aizkolarientzat ona izan dela. Ia guztian badago zerbait, banaka edo binaka, liga bat ere izaten da… ondo etorri zaio aizkorari. Lehen Euskadiko txapelketa jokatzen genuen, Gipuzkoakoa, eta urte osoan ez zegoen besterik, apusturen bat egiten bazenuen horixe eta erakustaldiren bat, bestela ez zegoen ezer. Forman egotea ere kosta egiten zen, eta gastua antzera, orain bezalaxe. Urte osoan jarraikortasun bat izatea ondo etortzen da; azkenean ibiliz gero, materialetarako-eta diru pixka bat ere ateratzen da.\nIkuskizun aldetik ere gauza berria izan da.\nBai, oso gauza diferenteak dira. Orain arte enborraren gainean jarri ,eta ordu erditik gorako lana izaten zen, gelditu gabe. Hau berriz, lan txikiak eginez- eta, gauza biziagoa da. Guretzako behintzat ez da gaizki etorri. Ni neu, esaterako, txapelketak-eta utzita negoen, baina lantegi honetan beti hobeto moldatu naizenez, honi heldu nion. Bestela txapelketak erabat utzita nengoke. Eta azkenean, inon ez bazara agertzen, herrietatik ere gutxiago deitzen dute.\nTxapelketak uzteko asmotan egon eta finalera iristeak, zer pentsatua ere emango du, ezta?\nFinalera iritsi bai, baina gero… Ondo ibiltzen ginen sasoian bai, orduan txapela batzuk jantzi genituen, eta nik uste karrera txukuna egin dugula.\nAtzera begira jarrita, Euskadiko sei txapel, urrezko bost kopa… Ibilbide oparoa egin duzula esan liteke.\nUrrezko aizkoran banakakoa falta zait, gainontzekoetan irabazteko zortea izan dut. Nik uste edozein kirolarik sinatuko lukeela txapel bat janztea, edozein kiroletan dela ere. Nik batzuk irabazteko zortea izan dut, eta alde horretatik konforme nago egindakoarekin.\n« Jexuxmari Arrizabalaga: «Gehien entzun baina gutxien irakurtzen den liburua Biblia da»\nMartxoan bertsotan »


Mugitu realiza una acción de desobediencia en el FLA en Baiona | AHT gelditu! Elkarlana\nMás de un millar de personas se solidarizan en Gasteiz con los encausados por Urbina »\n« Campaña de autoinculpaciones en solidaridad con los encausados por Urbina\nMugitu realiza una acción de desobediencia en el FLA en Baiona\nParis-Bordele-Madrid abiadura handiko trenbide berriaren aurka diren militanteek protesta ekintza burutu dute gaur goizean Baionan. Atlantikoko korridoreari buruzko foruma Lapurdiko hiriburuan elkartu dela baliatuz, tatarra eta traje dotorez jantzita gelan sartu dira jardunaldia eten egin dute. Hain zuzen ere, Mikel Perez, Eusko Jaurlaritzako Garraio zuzendaria mintzo zelarik oholtzara bertaratu eta azpiegitura horren lanak gelditzea eskatzeko afitxak erakutsi dituzte. ( Ekintzaren bideoa ).\nArku Atlantikoko Garraioaren eta Logistikaren Foru Profesionala den Atlantic Logistic Forum-ak (ALF)bere zazpigarren bilera egin du gaur Baionan. Horren kari AHTren aurkako militanteek ekimena burutu dute azpiegitura horren lanak galditzea eskatzeko eta “Euskadi-Akitaniak burutzen duten lobing politika” salatzeko.\nMugaz gaindiko komertzioa eta garraio azpiegiturak bultzatzeko lan egiten duen Atlantic Logistic Forum-ak bilera bat egin du gaur Baionan.\nHorren kari, besteak beste Baionako Industria eta Ganberako arduradunak, Akitaniako presidentea Alain Rousset eta Eusko Jaurlaritzako ordezkariak bertaratu dira Lapurdiko hiribururat. Berez, Iñaki Arriola, Eusko Jaurlaritzako Etxebizitza, Lan Publiko eta Garraio sailburuaren presentzia aurreikusia bazen, azkenik ez da etorri. Horren ordez, Mikel Diez, Eusko Jaurlaritzako Garraio zuzendaria hurbildu da Baionarat.\nGoizean, bileraren sarreran AHTren aitzinean “desobediente” izaiteko gomita luzatzen zuten afitxak erakutsi dituzte trenbide azkarraren aurkako ekintzaileek. AFP berri agentziak jakitera eman duenez, “tatarra eta trajea” zeramatzaten militante batzuk bilerara sartu dira. Horietarik batzuk Mikel Diez, Eusko Jaurlaritzako Garraio zuzendariak hitza hartu duenean oholtzara igo eta bere mintzaldia eten egin dute.\nEtengabe azpiegitura berriak sortzeak “ingumena baina baita ekonomia eta jendarte ereduari” kalte handiak ekartzen dizkiela salatu nahi izan dute bere ekintza horrekin. Era berean,\nAHT berria eraikitzeko bidean Eusko jaurlaritzak, Akitaniako Eskualdeak eta komertzio eta industri gaberek burutzen duten “lobbing politika” salatu dute ekintzaileek.\nAtlantic Logistic Forum Akitaniako Kontseiluak eta Eusko Jaurlatitzaren bultzadapean sortu zen. Mugitu mugimendua, berriz, iaz sortutako AHT azpiegituraren aurkako desobedientzia zibileko gizarte mugimendua da.\nEuskal Wikipediak jasotzen duenez, 2010eko ekainean Gipuzkoako Ogasun Ordezkaritzan ekintza bat egin zuen. Geroztik, diru-paper edo billeteetan AHTren aurkako mezuak inprimatzeko deialdia egin eta urriaren 24an Hego Euskal Herriko hainbat ibai eta erreka berdez tindatu zituen, kalterik eragiten ez duenfluoristeina izeneko substantziaz oharrarazteko. Aurtengo agorrilean Eusko Jaurlaritzaren gobernu-bilera Donostiako Miramar jauregian ospatzen zelarik zonbait ekintzailek parodia bat burutu zuten.\nGaurkoa da, beraz, Mugitu Mugimenduak (labur M!M) Ipar Euskal Herrian AHTren aurka burutzen duen lehen ekintza.\n( Xehetasun gehiago: Mugitu mugimenduaren bloka ).\n( Irakurri ere: AHT Elkarlanak buktzatuta, AHTren aurkako manifestazioa, larunbatean, Gasteizen ).\nThis entry was posted on Larunbata, urria 1st, 2011 at 12:59 am and is filed under Albiste nagusiak, Albiste orokorrak, Mobilizazioak.


Elay enpresak euskara planaren amaiera ospatuko du gaur | Jalgi hadi plazara\nHasiera » Euskara » Elay enpresak euskara planaren amaiera ospatuko du gaur\nGaur eguerdiko 12:30ean, Antzuolako (Gipuzkoa) Torresoroa aretoan, autoetako piezak egiten dituen Elay Taldeak ekitaldi berezia egingo du: 1992tik abian izan duten euskara plana bertan behera geratuko dela ospatuko dute, jada euskara normalizatu delako lantokian.\nAnaje Narbaiza Metrologiako arduraduna da eta orain arteko euskara planaren idazkaria. Martxoan, ARGIAn elkarrizketa egin genion, eta orduan hala kontatu zigun lana euskaraz egiteko planaren abiaburua: “Langileen %65 euskalduna zen, horietako batzuk, ez nuke esango elebakarrak zirenik, baina elebakartasunetik gertu zeuden. Gu ginen geure bezero. Inork ezarritako hizkuntza geneukan ardatz eta aldatzea pentsatu genuen. Uste genuen gauzak hobeto baloratuko genituela baldin eta gure hizkuntza erabiltzen bagenuen”.\nLangileen %95ak, enpresa jabeek eta zuzendaritzak euskaraz lan egiteko bidea urratzeko konpromisoa hartu zuten, eta Elhuyarren eta Eusko Jaurlaritzaren eskutik esperientzia pilotua abiatu zuten 1992an.\nGaur egun 200dik gora langile dira Elay Taldean eta gutxi-asko denak moldatzen dira euskaraz. Hemendik aurrera beste molde batez kudeatuko dute 1987 hartatik helburu izan dutena, alegia, euskaraz lan egitea. Aurrera begirako ildoak gaurko ekitaldian azalduko dituzte, baina dena dela, Elay Taldea etxe barrura eta kanpora begira dabil, langileak euskaraz bizi daitezen eta bezeroek enpresaren lan hizkuntza estimatu dezan.


Zertaz idatzi, zer idatzi ez dakizunean? - Alex Uriarte - bizkaie.biz\nZertaz idatzi, zer idatzi ez dakizunean?\nAlex Uriarte\t2019-02-11 17:18\nLehengoan, egunkariatan idatzi ei eban zutabegile batek —berak badaki nor dan— kontau eustan zelan kudeatzen eban bere etorri literarioa, etorririk bako egunetan.\nBeti begitandu izan jat tipo zuzena dala, gizaseme zintzoa. Egirik potoloena lausotasunik bage botaten deutsuen horreetakoa. Ausarta bezain apala. Oraindik kea isurtzen egoan kafe beroari lehenengo zurrutadea egin barik, personaia harek autortu eustazanakaz sano identifikatuta sentidu nintzan, izan be, idazten dabenak ondo daki egun bakotxa ezbardina dala eta, jakina, eskribiduteko beharrezkoa dan etorria edo idea-uriolea, sarritan, ez dala errekasto siku bat baino.\nBadira sikate horreek goitik behera harrapetan zaituan asteak. Egun siku eta idorrak. Gau luze eta lorik bakoak. Goizero, ahaleginari hiruzpalau ordu eskaini eta ordenagailuaren pantaila aurrean zer izkiriatu jakin barik jesartea. Beste berba batez: orri zuriaren sindromea. Idaztea ogibide —edo are txarrago, pasino— daukan edonoren amesgaiztoa. Lehen hamar minututan betiko protokolo neurtua abiatzen da: apunteak errepasau, azken barriak ikusi, leihotik euria zelan jausten dan begiratu, segapotoa esku artean hartu eta, azkenik, hamaikatxu birao zein madarikazino airera bota. Esan leitekezan astokeria danak ezerezera jaurti ostean, zera jatorst burura, nire barruko idea danak kaka zaharraren parekoak dirala. Ondoren, gaurtik ez dala pasauko egiten deutsat zin neure buruari; jarraian, nire ganeko ugazabeari testugintzearen istorio astun hau behingoz itxi egingo dodala esango deutsadala promesten deutsat. Barru-barruan, noski, ondo dakit hori guzur idiliko bat baino ez dala. Bestela esanda, badakit autoezarritako via crucis partikular hau dala bizirik sentidu eragiten deustan gauza bakarrenetarikoa. Eta holan asterik aste.\nOnartu beharko neuke, ganera, momentu honexetan bertan blokeo-mueta hori igarten nagoala. Era honetako kasuetan, bizirauteko programa bat ipinten dot abian; lehenengo, larrialdi-dei danak nire barruan sonetan hasten dira: ez dakizu ez zelan zagozan, ez zeri buruz idatziko dozun. Gero, osteratxu bat emoten dozu etxean barrena. Fueta jaten dozu, hurrena. Ostean, Twitterra begiratu. Horren ondoren, korridorean edo saloian topetan dozun edozeineri ahausi egin. Fuet gehiago iruntsi. Oraingo honetan, baina, haginkada hutsean. Tripakadeagaz batera etorten dira nire egunak zubi baten azpian emongo dodazala dinostien ahotsak… Baina, suberte apurtxu bategaz, egunak arin egiten dau aurrera eta, behar baino luzeagoa egiten dan gau baten biharamunean, ataskoa librau egiten da.\nGaur, ostera, beste bide bati ekitea erabagi dot. Eguna nire existentzia deitoratzen eta kalidade bajuko hestekiak irunsten emon ordez, probetxuzkoagoa dan zozer jarri dot praktikan: idazlearen blokeoa lez ezagutzen danari buruzkoa informazinoa bilatzea —Google ahalguztiduna tarteko—. Lehen esan dodanari tiraka eta paradoxea bailitzan, gatx hori paper zuriaren sindromea modura be ezagutzen ei da eta, zelan ez, gaurdaino milaka orrialde beteteko balio izango eban, seguru asko. Kontraesan makala. Milaka adituk —euren artean psikiatra frankok— aztertu dabe makalezia hau, baina inork ez dau erantzun edo ondorio zehatzik eskuratu. Mihin askok, berebat, zera dinoe, zeozelako gaixotasun hau letrasaduen edo juntaletren gremio obsesiboaren eta egozentrikoaren parte dala. Akaso iturginen batek noz edo noz izan ete dau tuberia barriaren sindromerik? Ez dot uste…\nIdazlearen blokeoaz berba egiten dauen lehendabiziko norbanakoa Edmund Bugler psikoanalistea izan ei zan, 1947an. Antza danez, urteak emon zituan sorkuntza-arazoak eukezan autoreak sakon aztertzen, baina ez jakon erraza subertau ondorioztatze sendo eta sinisgarri batera ailegetea. Izan be, aztertutako idazle guzti-guztiei ez jaken talenturik falta; era berean, ez egozan inondik inora aspertuta eta ez ziran alperrontziak. Beraz, freudiano zintzoa zan heinean, subkontzienteari egotzi eutson arazoaren pisu guztia… eta azterketa-materiaz aldatu eban.\nEta neure gorputza —barriro be— fuetari entregetako puntuan nagoala, Paul J. Silvia psikologoaren testu bategaz egin dot topo; How to write a lot izeneko bere liburuan dinoanaren arabera, afera honetatik guztitik gauzarik inportanteena ez da ezelan be blokeoa daukagun ala ez daukagun zalantzan egotea, arpegia zein modutan erakusten deutsagun baino. Gertatzen dan zeozer lez deskribidu barik —ez nago idazten—, atxaki gisan ibilten dogu —blokeo bat daukat eta ezin dot idatzi—, gure jardueraruik eza justifiketako.\nAzken baten, zenbat gura arrazoi dago idaztea kostetako: prokrastinazinoa, gehiegizko autoexijentzia, gainontzekoek zutaz pentsauko dabeenak sorrarazotako bildurra… baina, hori bai, Paul J. Silviak dinoanaren harira, egin leitekeen gauzarik desegokiena norbere buruari idazlearen blokeoa autodiagnostiketea ei da. Haren berbetan, zeozeri izena ipinteak poterea emoten deutso. Holantxe egiten dau aurrera: jenteak gauzak gehiegi pentsetan ditu eta, ondorioz, urtekerarik bako kale kantoian sartzen dira. Hara hor idazlearen blokeoa erakusteko metafora egokiena.\nGomendioei jagokenez, aldiz, nahiko ohikoak dira: paseotxu bat egitea, inspiragarria jatzun nonor irakurtea, zeure buruaganako espektatibak apaltzea… eta, batez be, sindromerik ez daukazula asumitzea, egoera jakin bat baino. Gogoan izan behar ei dozu, ganera, egoera horren korapiloa eskribitzen hasten zaren unean desegingo dala, testu horrek hasieran erdipurdikoa emon arren.\nHorixe izan da, hain zuzen be, orain dala ordu bi neure buruari proponidu deutsadana, eta ez sufrimendu barik. Orain, barriz, zutabe itxurako zeozer daukat pantailearen zuritasun desafiatzaileari gailentzen. Ez dago esan beharrik zinez argi daukadala inork ez deustala honengaitik saririk emongo, baina dalako sindrome honi aurre egiteko lehenengo urratsa emon dot daborduko, hau da, inperfekzinoa dramatismo barik onartzea. Eta, are garrantzitsuagoa dana: atzo erositako fueta oraindino hasi bage dago hozkailuan.


1998an jaiotako 90en bat neska eta mutil irtengo dira kintto-batzea egitera — Oñatiko udala\n1998an jaiotako 90en bat neska eta mutil irtengo dira kintto-batzea egitera\nDomekan, herri gunean ibiliko dira santa eskean eta hurrengo zapatuan, auzoetan\nAstebeteko atzerapenez irtengo dira 98an jaiotako kinttoak Santa Ageda ospatzera. Ohitura, otsailaren 5aren aurreko domekan eta ondorengo zapatuan irtetea da, baina bihar kaleratuko den Oñatiko inauterien konpartsarekin bat ez egitearren kinttoen irteerak astebetez atzeratzea erabaki da. Hala, domekan herriko kaleetan ibiliko dira kopla kantari eta hurrengo zapatuan, hilaren 13an, baserri auzoetatik barrena.\nKinttoak esanda urte berean jaiotakoak ulertu behar dira. Bai mutil eta baita neskak ere. Urteetan mutilak bakarrik irteten ziren arren, santa eskean neska eta mutil elkarrekin irtetea ohitura bihurtu baita. Garai batean, soldaduskarako kajan sartzen ziren mutilak ziren Santa Ageda egunaren inguruan kale eta auzoetatik ibiltzen zirenak. Gaur egun derrigorrezko soldadutza desagertu da baina herriko kintoek ohiturari eusten diote. Hori bai, soldaduska profesionala neskek eta mutilek egin dezaketenez kintto-irteeretan guztiek bat egiten dute. 1998an jaiotakoei tokatzen zaie aurten. 90en bat lagun izango dira.\nOhikoa denez azken asteak eman dituzte santa eskean kantatzen diren koplak, abestiak ikasten. Orain arte egindako lana datozen bi asteburutan ikusi eta bereziki entzun ahal izango da. Domekan, 1998an jaiotako kinttoak herri gunetik ibiliko dira santa eskean. Horretarako zita goizean goiz plazan egin dute eta handik abiatuko dute eguneko erronda. Errekalde inguruan hasiko dira eta San Lorentzo, Ugarkalde eta Olakuan barrena ibili ondoren, plazarantz abiatuko dira berriro bidean dauden kale eta auzuneak zeharkatuz. Denek elkarrekin bazkalduko dute. Hori, domekarako plana. Hurrengo zapatuan, otsailaren 13an auzoetatik barrena ibiliko dira santa eskean.


Osteguna, 2019ko ekainak 27 - 11:00\neuskara normalizazioa kirola arbitraia\nArbitraia, euskararentzat zailtasunez beteriko beste eremu bat.\nKoldo Tellitu | 2014-02-06 | 22:17:28\nJoan den asteburuan, bizkaian, aurremini mixto partidu batean (LH 3, eta 4. mailako jokalariak), eskola laguntzaileak (bizkaian arbitraia lanak egiten dituen kidea izendatzen da horrela) arau hauste baten berri ematen zuen bakoitzean (falta, bikoitzak, urratsak...), xehetasun handiz azaltzen zien jokalariei bere erabakiaren zergaitia.\nPoztu ninduen bere jarrerak, normalean eskola laguntzaileek jarrera pasiboagoa izan ohi dute, hau da pitatu eta listo. Baina pixkanaka LH3. Mailako jokalariak batez ere ez ulertu izanaren begirada eta keinuak egiten zituztela ohartu nintzen, ala elkarri galdezka hasten zirela eskola laguntzaileak hitzegin ondoren.\nIzan ere LH 3.mailako jokalariak dira, ikastolan gaztelania irakasmenak hasi berriak dituzten ikasleak eta oraindik ere ez dute hizkuntza hori arbitroaren azalpenak ondo ulertzeko moduan menperatzen, eta are gutxiago partidu baten testuinguruan, zeinetan daukaten adinerako nahiko lan badute entrenatzaileak emandako gomendioak gogoratzen.\nHorrela ba, gure entrenatzailea, gertatzen ari zenaz ohartuta bera ere, modu egokian arbitroarengana zuzendu zen eta umeei azalpenak euskaraz ematerik balu eskertuko liokela azaldu zion. Arbitroaren erantzuna, euskaraz, �ez dakit euskaraz� izan zen.\nHorrela ba arbitroak jarritako ahalegina jokalariek bere erabakiak uler zitzaten eta modu egokian jokaldian egin zitzaten ezerezean geratu zen.\nKezkagarriena eskola laguntzailearen adina zen, 20 urte inguruko mutikoa, hau da, ia seguru �b� ala �d� ereduan eskolatutako ikaslea, baina azalpenak euskaraz emateko gai ez zena. Horrela ba, eskolaz kanpoko jardueren eremuan, hizkuntza normalkuntza beharrean dagoen beste arlo bat, kirolarena, zeinetan ikastetxeetan egiten den lana ezerezean geratzen den arbitroek euskaraz hitzegiteko gaitasunik ez baldin badute.\nNahiz eta euskaraz entrenatzeko gaitasuna duten entrenatzaileak izan, partidua jokatzen ari denean gaztelaniaz aritu beharrean jartzen baditugu gure jokalariak, azken batean, egunero-egunero egiten dugun lana ezerezean geratzen da, berriro ere benetan jakin behar den eta balio duen hizkuntza gaztelania dela barneratzen dute, euskaraz jakitea oso ondo dagoela baina, arbitroak azalpenak gaztelaniaz ematen dituela �guztiontzako�.\nHonetan erakundeen ardura ere kontutan hartu beharrekoa da. Arbitroei dagokienean ezagutu izan ditugu ekimen oso interesgarriak, adibidez Bizkaiko Foru Aldundiak martxan jarritakoa, txartela beltzarena, jokalari, ikusle zein entrenatzaileek izan ditzaketen jarrera desegokiei kargu hartzeko helburuarekin sortutakoa.\nHau ikusita arreta ematen du arbitroen euskararen erabileraren inguruan EZER ez egoteak, inolako pizgarri ala euskararen sustapenerako baliagarriak izan daitezkeen kanpainarik, inolako ekimenik ez eskolaz kanpoko ekintzak euskalduntzeko. Berriro ere ikastetxeek hartu behar dute eskola laguntzaileak euskaraz hitzegiteko gaitasuna duen eta jokalariengana euskaraz zuzentzen den zaintzeko ardura, ilusio handiz egiten dugun lana, zalantzarik barik, baina ez legoke gaizki honetan ere erakunde desberdinen babesa izatea.\nBILBO Badulaken (2019-06-27)\nMalas Compa��as: Prozak\nHERNANI Urbieta kalean (2019-06-27)\nEider Rodriguezen "Bihotz handiegia" hizpide hartuko dute\nGASTEIZ Irakurle klubean (2019-06-27)


Mugakide diren udalerrien artean mugitzeko aukera baimendu du Labik - Zumaia - Baleike.eus\nNerea Uranga 2021-02-12 13:21\nEgun indarrean dagoen murrizketen dekretua mantendu egingo da, baina aldaketa batzuk gehitu dizkiote: mugakide diren udalerrien arteko mugikortasuna baimendu dute jarduera sozio-ekonomikoetarako eta aire libreko kirolak egiteko. Astelehen gauerdian sartuko dira indarrean neurri horiek.\nHain zuzen ere, aldaketak egingo dituzte gaur egun indarrean dagoen dekretuaren gainean, mugakide diren udalerrien artean mugikortasuna baimentzeko. Dena den, jarduera sozio-ekonomikoak egiteko eta aire zabalean kirola egiteko baimenduko dute mugakide diren udalerrien arteko mugikortasuna.\nEgun indarrean dagoen udalerrien arteko itxiera perimetrala mantendu egingo dute, baina, hala ere, aukera izango da udalerrien artean mugitzea honako kasu hauetan: lehiaketa profesionalean edo erdi-profesionalean aritzen diren taldeen entrenamenduetarako eta lehiaketetarako. Gainera, eremu gorrian ez dauden udalerrien kasuan, haien arteko joan-etorriak baimenduta egongo dira federatutako kirolarien lehiaketetarako eta entrenamenduetarako, eskola kiroleko entrenamenduetarako zein gimnasioetako, kirol klubetako edotan kiroldegietako ikastaro edo jardueretan parte hartzeko.\nEgungo dekretuaren gainean egindako aldaketa horiek indarrean datorren astelehen (otsailak 15) gauerdian sartuko dira indarrean, Urkulluk zehaztu duenez. Gainera, moldaketa horiek eginda, baina egungo dekretua beste hogei egunetan indarrean mantentzea aurreikusi dutela esan du Urkulluk. LABI aholku batzordea datorren martxoaren 5ean bilduko da berriro, “izurritearen bilakaerak lehenago biltzea eskatuko ez balu”.


HABE IKASBIL: Euskararen misterioa\nEuskara, hizkuntza zaharrenetariko eta misteriotsuarenaren inguruko galdera asko argitu eta bizi euskararen historiako esperientzia Azkue Fundazioaren dokumental honen bidez.\nEuskararen gaineko dokumental honetan asko dira jorratzen diren gaiak, hala nola: Zenbat euskara dauden horren txikia den lurraldean, Euskalkien aberastasuna, Euskararen bilakaera edota bizirik irautearen arrazoiak zein diren.\nBideoaren egilea Azkue Fundazioa da.\nBideoaren gaztelaniazko bertsioa helbide honetan aurkituko duzu.\nGorria bilakatu zen horizonte zerutarra abuztuko goiz epelean. Aztikeriaz zipriztindutako giro hartan, baserriko babesa utzi zuen Mikelek ardiak mendian gora eramateko. Hara heltzeko, Oba erreka zeharkatu behar zuen gure artzain gazteak eta heldu zenean urez gainezka zegoela ikusi zuen. Gauza bitxia, udako hilabeteetan euri gutxi egin baitzuen.\nErrekaren bestaldean lamia eder batek bere ile mataza luzea apaintzen zuen urrezko orrazi distiratsuaz.\n-“Aizu, emakume, nolatan igaro dezaket artaldea bestaldera?” –galdetu zion artzainak-\n-“Gauaren iluntasunak harrapatu orduko, sabelean dudan haurraren izena asmatu beharko duzu. Gustuko baldin badut, harrizko zubi bat eraikiko dut zure artaldea bestaldera igaro ahal izateko. Baina horrela ez bada, bailara urperatuko dut betirako” –erantzun zion lamiak-.\nBere aitak kontatutako istorioa gogoratu zuen orduan Mikelek. Badirudi artzain gazteak ez zuela bere ama ezagutu, jaio zen egun berean hil zen emakumea.\nHitz egiteko garaia heldu zitzaionean, bere lehenbiziko urteurrenean bi hitz bota zituen: “aita, hor! Aitor deituko diozu” –erantzun zion artzainak-\nBat-batean, lamia eder hura harrizko zubi bihurtu zen eta Mikelek bere ardiak mendian gora eraman ahal izan zituen.\nKondairak dio lamiaren sabeletik jaiotako ume hark zazpi seme-alaba izan zituela eta haiek guztiek Euskal Herriko zazpi probintziak sortu zituztela. Kondairen kutsu erromantikoak egiazko istorioak apaintzen ditu, egiazko istorio konplexu eta mamitsuak. Eta euskararen izatea kondairez jantzia izan den arren, errealitateak bestelako istorioak eskaintzen dizkigu.\nJoseba Etxebarria: Kristo aurretik 6.000 urte egin behar dugu atzera. Kantabriar mendikate eta Pirinioen arteko mendi-hegaletako bizilagunek euskaraz berba egiten eben garaietara, Koldo Mitxelena hizkuntzalariaren aitamen bategaz geldituko naz, harek euskarak ez ebala jatorririk eta familia zabal batetik gelditutako ugartetxo bat zela esan eban.\nBere hedapen geografikoa murrizten joan zen mendeen joanean. Batez ere, erromatarrekin izandako lehenbiziko harremanen ondoren. Horrela, Kristo ondorengo lehenbiziko eta hirugarren mendeetan, aitzineuskara zeritzona Garoñaraino zabaltzen zen iparraldetik, Andorraraino ekialdetik, Zaragozaraino hegoaldetik eta Burgoseraino hego-ekialdetik.\nHizkuntzalarien iritziz, euskara ez dago beste inongo hizkuntzekin ahaideturik, ez gaur egungoekin eta ez historikoekin ere.\nXVI. mendeaz geroztik galdera asko egin izan dira bere jatorri geografikoari eta genetikoari buruz. Eta erantzunak ere ugariak izan dira.\nJatorri indoeuroparra ez duen hizkuntzetariko bat da eta hortik abiatuta aditu eta idazle askok beste hizkuntza batzuekin erkatu dute, ahaidetasun edo antzekotasunen bat bilatu nahian. Bereberea, guantxera, somaliera, egiptoera, georgiera, errusiera…ez dute euskara eta haien artean ahaidetasun garbirik aurkitu, beraz, euskararen jatorria ezezaguna zaigu oraindik.\nJoseba Etxebarria: Munduko inperiorik boteretsuenari ihes egin ahal zaio?\nEstitxu Fernandez: Kristo aitzinetik bigarren mendean gaude, erromatarrak Euskal Herrira heldu dira. Euskal ekonomia tradizionalak ekonomia hiritarrengan izanen duen eraginak, horrexek erranen du euskararen bilakaera historikoa nolakoa izanen den.\nIzan ere, euskara mundu tradizionalari estuki lotua egon da beti, kanpoko eraginetatik babestuta. Hirietan, ordea, hizkuntza erromantzeek beraien tartea aurkitu zuten, zatiketa soziolinguistikoa probokatuz. Euskara pixkanaka-pixkanaka hirietatik alboratua izan zen, erromatar inperioaren mendebaldeko gainbeherarekin mendeak iraungo zuen euskal gizartearen nekazal-prozesua hasi zen.\nProzesu horrek euskal gizartearen indartze eta egonkortasuna ekarri zuen.\nLehenbiziko mendean euskararen lurraldea egungoa baino zabalagoa zen. Ordukoak dira euskarazko lehen hitz idatziak, Akitaniako hilarrietan agertuak. XVI. Mendera arte, halere, ez da euskara hutsez idatzitako lehenbiziko liburua argitaratuko. Bernat Etxepare baxenafarraren eskutik Linguae Vasconum Primitiae liburua argitaratu zen. XIX. mendean Euskal Pizkundea delakoaren sorrera eta garapena gauzatu ziren. Garai hartan argitaratu zen lehenengo aldizkaria euskaraz. XX. mendeko industrializazioak, ordea, eragin nabarmena izan zuen euskararen bilakaeran. Urte gutxitan gutxiengo baten hizkuntza bilakatu zen. Euskaldun asko nekazal guneetatik hirira lekualdatu zen, estatu espainiarretik gaztelaniaz hitz egiten zuen langile ugari etorri zen gurera eta gaztelaniazko eskolatzea nagusitu zen.\n1936 eta 1976. urteen bitartean, frankismoak euskara gogor jazarri zuen, batez ere Bizkaian eta Gipuzkoan. Frankismoaren ondoren, euskararen berpizkundea hasi zen.\nZenbat euskara horren lurralde txikirako\nPeio Artetxe: XIX. mendearen bigarren zatian Louis Lucien Bonaparte filologo eta politikari frantsesak bost aldiz bidaiatuko da Euskal Herrira eta bertan lana gogoz burutu ondoren, 1863an zortzi euskalki bereiziko ditu: bizkaiera, gipuzkera, Iparraldeko goi-nafarrera, Hegoaldeko goi-nafarrera, lapurtera, Mendebaldeko behe-nafarrera, Ekialdeko behe-nafarrera eta zuberera.\nGeroago, Koldo Zuazo ikertzaileak egingo zuen mapa linguistiko berrian sei euskalki bereiztu ziren: lapurtera, behe-nafarrera, zuberera, gipuzkera, bizkaiera eta nafarrera.\nEuskaltzaindiak, euskararen akademiak, hizkuntza normalizatzearen alde gogor ekin zuen.\n1968. urtea, Arantzazuko Biltzarra. Euskaltzaindiak euskara batua izeneko erregistro idatzia onartu eta sustatzea erabaki zuen. Biltzar hartan, euskararen batasuna bultzatu zutenen artean, besteak beste, Txillardegi eta Gabriel Aresti idazleak, Koldo Mitxelena eta Aita Villasante hizkuntzalariak izan ziren.\nHizkuntzaren batasuna, Nafarroako, Gipuzkoako eta Lapurdiko euskalki nagusiekin egin zen. Zehazki: Elizondo, Beterri eta Sarako euskara erabili zuten eredu gisa. Euskalkien aniztasunerako erreferentzia-puntu bilakatu da euskara batua, beti ere, euskalkien onuratik elikatuz.\nBilakaera edo hil?\nJoana Oyharçabal.- 1960ko hamarkada, euskaldunek beren mintzaira berriz eskuratzeko mugimendua abiatzen dute. Hegoaldean, lehen ikastolak sortzen dira, erran nahi baitu euskara hutsean ikasteko parada emaiten duten lehen eskolak. Euskal kulturaren aldeko mugimendua hasten da.\nHelduek euskara ikasteko helburuaz, Alfabetatze Euskalduntze Koordinakundea eratuko da eta Euskaltzaindia buru-belarri arituko da normalizazioaren alde.\nIkastolen sarearekin batera, euskara hutsezko D ereduko eskola publikoa ere garatuko da.\nEuskal Herriko komunikabide garrantzitsuenak elebakarrak izaten jarraitzen duten arren, euskara hutsezko komunikabideak sortuko dira.\nEgun, dauden telebista, kate eta irrati nagusietatik soilik batek ematen du euskara hutsean. Egunkari bakarra dago idatzia euskara hutsean eta tokian tokiko aldizkariak dira euskaraz idatzita dauden bakarrak.\nEgun, Internet bidezko komunikazioa eta globalizazioaren aurrean, ahalegin esanguratsuak egiten ari gara komunikabide berrietan euskararen presentzia areagotzeko.\nAzken hamar urteetan, Internet euskaraz erabili dutenen kopurua 100.000 lagunetik 200.000ra igo da.\nEuskara munduan zehar hedatzeko informazio eta komunikazio teknologiak tresna aproposak direla ohartu gara.\nBehin eta berriz honako galdera azaleratzen zait: Zergatik ez da gure hizkuntza hau azken 2.000 urteetan desagertu?\nBizirik irautearen zergatia\nErantzunak ez du inolako misteriorik. Alde batetik, halabeharrak babestu zuen gure hizkuntza Euskal herriko txoko basatien eta gizarte hiritarretik at isolaturik. Bestalde, eta aldi berean, gure aurrekoen lanaren ondorioa gara. Euskarak bizirik dirau eta izate berri honi eustea nahitaezkoa da dugun altxorrik preziatuena mantentzeko hurrengo 6.000 urteetan iraunarazteko.\nEuskararen historia eta gaur egungo egoera\nAzkue Fundazioaren eskutik, hamar minutu irauten duen bideo honetan euskararen historiari errepasoa egiten zaio, hamar ideia nagusi azalduz.\nZer egin behar da hizkuntza bat bizirik eta osasuntsu mantentzeko?\nAma-hizkuntzaren Nazioarteko Eguna ospatzen dugun honetan, gogoeta sakona egin nahiko genuke hausnartzeko zer egin behar den hizkuntza bat bizirik eta osasuntsu mantentzeko, hizkuntza gutxituek beren estatusa gorde edo hobetzeko, zailtasunak dituzten mundu honetan. Horretarako, gaian aditua den David Crystalengana jo dugu. Segidan, eman dizkigun aholkuak irakurri ahal izango dituzu.\nEuskararen jatorriari buruzko teoriak hizpide dituen bideoa ikus-entzun eta testuko hutsuneak bete.\nEuskararen jatorria ezezaguna bada ere, hipotesi ezberdinen artean nagusi diren bi aurkeztuko dizkigu Alberto Santana historialari eta etnografoak.


Markoak - - Maxixatzen.eus\nImanol Elezgarai 2020-06-26 09:22\nImanol Elezgaraik ekaineko Maxixatzen aldizkarirako egindako iritzi artikulua: 'Markoak'.\nNor dago birziklatzearen kontra? Sarri, eztabaida baten aurrean, alde zein kontrako argumentuak bururatzen zaizkigu, baina ez dugu ezbaian jartzen nork ezarri duen eztabaida, nork ezarri duen markoa. George Lakoff linguista amerikarraren arabera, mundua ikusteko dugun modua antolatzen duten egitura mentalak dira markoak: hitz, ideia edo irudi bat gure buruan zerekin lotzen dugun. Freskoa hitzak natura, osasuna... dakarzkigu burura. Horixe da markoa, esaten ez dena, baina hor dagoena.\nBada, hona markoen jokoa: eztabaidak planteatzeko darabiltzagun terminoek marko zehatz batzuekin lotzen gaituzte, eta honela, hau edo beste pentsatzera bideratu. "Bozkatzeko adina 18 urtetatik 16ra jaistearen alde ala kontra zaude?" edo "16-18 urte bitartekoen bozkatzeko eskubidea onartzearen alde zaude?" galdetzean, auzian dagoena berdina da, baina bi marko ezberdin aktibatzen dira: ziur asko lehenengoan ezezkoa izango da erantzuna, eta baietza bigarrengoan. Bata kontzesioarekin lotzen da — negatiboa—, bigarrena eskubideen onarpenarekin —positiboa—.\nEztabaidak ez dira neutralak, markoen arabera erabakitzen direlako. Hots, ‘Hondakin ez arriskutsuak kudeatzeko planta’ baten alde edo kontra egon zaitezke, eta hala argudiatu. Baina nor dago birziklatzearen kontra?


Merkataritza Librearen Hitzarmenak; ez dira lege naturalak | Angula Berria\nHasiera » Merkataritza Librearen Hitzarmenak; ez dira lege naturalak\nCheap food, high wage -ogia merke eta soldata altuak-. 1848an, hauek ziren sustatzaile sutsuen hitzetan Ingalaterra eta Frantziaren artean zerealeak eta beste lehengai batzuen truke askearen hitzarmenak ekarriko zituen onurak; langileen onarpena lortu ahal izateko. Gaur egun, ia 170 urte beranduago, merkatu internazionala gobernatzen duten merkataritza librearen hitzarmenen kopuruak goranzko joera hartu du. ALCA, TTP, NAFTA…, dira adibiderik esanguratsuenak munduko ekonomian duten indarra medio, nahiz eta azkenaldian TTIP eta CETA izan gehien entzun direnak. Azken bi hauek Europear Batasunak negoziaturiko merkatu merkataritza librearen hitzarmenak dira, Estatu Batuekin eta Canadarekin hurrenez hurren. Munduko Merkataritza Erakunde-ko (MME) datuen arabera, gaur egun 302 hitzarmen iada martxan daude eta beste 39 negoziatuak izaten ari dira. Hitzarmen hauen onurak, hala nola Barne Produktu Gordinaren igoera, lanpostu berrien sorrera, soldaten igoera,…, hitz batean garapena, ez dira 1848-ko zerealen merkatu askeko adibidean aldarrikaturiko onuretatik asko aldentzen.\nModu honetan deskribaturik eta hitzarmen libreak bezala izendatu ondoren –nor egon liteke askatasunaren aurka- gutxi batzuk besterik ez lukete zalantzan jarriko hitzarmenak gizarteari ekarriko lizkiokeen onurak. Dena den, hitzarmen hauek berezkoak ematen duten herri kontestazio kementsuak dakartzate beraiekin. Nekazariek, abeltzainek, sindikalistek, epailek,… demokraziaren aurkako erasotzat jo dituzte hitzarmen hauek.\nModu bilateralean edota herrialdeka egiten diren merkataritza librearen hitzarmen hauek duten helburu nagusia akordioa sinatzen duten estatuen arteko merkataritzaren erregulazioa da, merkataritza fluxuaren igoera eta garapen ekonomikoaren sustapena bultzatze asmoz. Hori lortu ahal izateko, merkatu askeko guneen artean ondasunen zirkulazioa, zerbitzuena edota inbertsioena modu mugagabean bultzatu eta bermatzen dituzten arauak jartzea beharrezkoa da. MME osatzen duten 164 estatuetako edonork, MME berak markaturiko arau zehatzak bete behar ditu, paradoxikoki kontrola bermatzeko.\nMME-k, neoliberalismoaren politika ekonomikoak “ustezko demokrazia” baten bidez zehaztuak izateko sortu zenak, Abenduaren 10etik 13ra bitartean Buenos Airesen (Argentinan) egingo du elkarteratzea. Oraingo honetan, aurretik aipaturiko neurriak finkatzeaz gain, propietate intelektualaren inguruko eskubideak, patenteak edo merkatu elektronikoaren inguruko neurriak ere negoziatuko dira. Azken puntu honen inguruan, elkarrizketaren xedeak estatuei merkatu elektronikoa erregulatzeko eskubidea galaraztea edota datuen transakziorako zerga berriak jartzea dira. Adibide honek guztia azaleratzen du; MME-ren negoziazio bilera bakoitzean, herriaren burujabetzatik geratzen den apurrak zartada haundi bat jasaten du bere burujabetza hori kontrol ekonomikotik kanpo dagoen organizazio inaternazionalari uztean.\nEz da erraza, are gutxiago OMC-tik neurri ekonomikoak lege naturalen pare ezartzen direnean (grabitate indarraren legea edota termodinakaren legeak bezala), baina alternatibak egon badaude. Garapena eta merkataritza galarazi gabe, baina herrien arteko elkartasuna oinarri harturik, ingurumena errespetatuz eta azken finean gizartearen gehiengo bati onura ekarriko liokeen alternatibak. Gizartearen gehiengoa, bere interesen defentsan protagonista izatea helburu izango duten merkataritza hitzarmenak hain zuzen ere.\nEuropa guztian hedatu diren murrizketak osasungintzan, hezkuntzan edo ikerkuntzan eta jasan ditugun historian zehar lorturiko eskubideen atzerakada, ez dira kasualitate hutsak, hitzarmenetan inplementatzen diren liberalizazio politika hauen ondorio baizik. Beraz, logikoa ematen du azken hiru hamarkadetako ekonomiaren liberalizazioaren aldeko joerari orain aurkako norantza eman nahi izatea. Guzti honek esfortzua eta konpromisua ditu oinarri. Pixkanaka-pixkanaka sare alternatiboa eta solidarioa josten joatea, bai tokian tokiko baita modu globalean ere logika kapitalistatik at dauden proposamenekin, guztiok amesten ditugun gizarte justuago horiek eraikitzeko asmoz.


Malware batek ISS World-en IT sarea geldiarazi du | BCSC - Zibersegurtasun Euskal Zentroa\nMalware batek ISS World-en IT sarea geldiarazi du\nEnpresentzako zerbitzuen ISS World hornitzaile multinazionalak malware erako eraso bat jasan du, bere IT ingurunearen atal batzuei eragin diena.\nGertakaria joan den otsailaren 17an gertatu zen, baina bezeroen inolako daturik ez da kaltetua izan. Neurri modura negozioaren jarraitutasun plan bat ezarri zen eta partekatutako IT zerbitzuetarako sarbidea desgaitu egin zen. Ondorioz horietako batzuk eten egin ziren.\nUne honetan aditu forentseek, bere hosting hornitzaileak eta kanpoko lantalde aditu batek lanean jarraitzen dute lehenbailehen IT sistema bere osotasunean berrezartzeko.


Urte sasoi bakoitzean jolas bereziak egiten ziren - Ahotsak.eus\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan ANT-018-020 kodeko bideoa nahi duzula aipatzea: ahotsak@ahotsak.eus\nUrte sasoi bakoitzean jolas bereziak egiten ziren. Garizuman kalderonka, "ixaka" egiten zen. Neguan antzerkiak eta horrelakoak egiten zituzten. Dirua ateratzen zuten.\nGaia(k): Familia eta harremanak » Lagunartea eta familia » Jolasak , Ohiturak eta bizimodua » Erlijioa » Eliza giroko ospakizunak , Aisia » Kultura » Zinema\n- Gero, bastante teatro be bai. Bastante teatro be bai ein giñutzen, e? Bastante teatro be bai. Geure kasetan be bai eitten [giñuan]. Ni akordatzen naiz, gu asko eindakuak giñan, e? Hor [karobixan] egoten giñan, bai, zerakin, Juanita Telleria ta [...] ta hor [...], eta [Kontxaneko] horretan, oseake, plazoleta horretan, bueno... zenbat teatro eindakuak...!\n- [...], haura zan... haura espektakulua izeten zan, e...\n- [Eskolako konturik...]\n-... harekin akordauko zara. Eskola ataixan asko eitten [...] e? Ta behin, handik [...] Ta ez dakit, ez naiz akordatzen zein zan! "Hola, Fernandito, que aplicado estás" Ez zara akordatzen [...]? Ta [...] hasi zan [...]. Ze [...]... baiña ezin akordauta nao zein zan! Klaro, ikasi eingo zeban...! Buruz ikasten da, baiña badakizu zenbateraiñoko erderia eukiko giñuan guk orduan ta...\nSan Juan bezperan soroen bedeinkapena\nUmetako jolasak: sakaponak, torre-torreka...\nIntxaurrekin eta kanikekin jolasean\nIgandeetan dantzara edo zinera


Egunon. Igandea, 2013ko Maiatzaren 26a\nwww.elduain.com TOKIA: Foros de opini�n\nAMONA Elduain 2012/8/24\nEta WEB orria eguneratu, eta erabilterrazagoa egin! Egileari erantzuteko klikatu\nHERRITARRA Elduain 2012/4/17\nWEB orria aldatu eta eguneratu; bada garaia! Egileari erantzuteko klikatu\nPEFMHPWMHMOZCKGXBG WGathlWBRPUSMnTlTXW XPtlgdcSioojVi [2012/8/12]\nsharifa.martin@uct.ac.za - Poztu nau, Ricardo, irakurri ahal izteaak zure errapostua, zeren batetik bait duzu erantzun eta batez ere datorrelako hori arrapostua kin argudioak; eskertzekoa da eta nik eskertzen dizut, zinez, Ricardo.Hasi zara esanez “Arrazoi osoa duzu, Erramun baldin eta euskaraz eta fonetikaz ezer ez dakien bati buruz ari bazara.” eta horrek, zure aitortza horrek, poztu nau ere zeren erakusten (eta irakasten?) du zeozer ba dago an euskal lexikologia lar ongi korritzen ez dena eta nik esanikoak -esango nuke hobeto, nik explizitatuak; zeren ez da hau thematika personala soil gu bion artekoa baizik dimensione publikokoa, dituztelarik irakurtzen eta segitzen hauek dialogoak batek baino gehiagok, nahiz-eta ez badute parte hartzen- ba du funtsik, behintzat neurri batean, zure hitzetan bedere. Ari zara buruz persona hypothetiko bat -prototypo kasik impossible bat, sozietatea da hori baino malguago eta flexibleago- zeinak ez dakien ezer -ezer hori da zeuk izkiriatua- buruz euskara eta phonetika, eta orduan bai, orduan, nuke arrazoi osoa. Diozu ere ze euskaldun alphabetatu batek aski erraz lotzen ahal du “hertsiki” kin hertsi edota hersketa hitzak. Hori zuk zeuk diozu baina ni ez nago horren ziur, baina ez naiten joan zidor hortatik aitzina, ez (eta hitza izan balitz “itxiki” orduan ere lotzen ahal luke euskaldun alphabetatuak kin “itxi” eta “itxidura” hitzak?).“Herskari” terminoa diozu onhartu zela geroago ze larogeiko dekadea eta izan zuen “herskari-k” konsensu handienetarikoa artean disziplina hortan ari zirenak. Bale (edo vale). Esaterako planteaturik “vodka” hitz russoa, zeinak esan nahi du “urtxoa, ur ttipia, ixil ixilean eraten dena kasik sekretuan” eta onhartu izan balitz nola “urtxo” konsensu handiz artean disziplina hortan ari direnak (euskal oinologoak eta alkoholikoak eta alkoholokiko anonymoak kin assessoria hon euskal philologoak eta enparauak)' zer gertzen litzateke? Nik ez nuke ontzat hartuko eta ezta onhartuko. Hala bai? [Ba dakit, horregatio, ze hau exemplu nirea, “urtxoa”, da hain irreal eta absurdua nola da “herskari” real eta soziologikoki sostengatua.]Mintzo zarela serioski, niretzat lar serio kasik relevanteki kin tremendismo pitin bat, buruz alphabetatuak eta buruz adituak hon hain disziplina -gaur, hemen phonetikea- dizut esaten ezen normalean an hizkuntzarik gehienak behintzat hemen okzidentean noiz behar da irakurri zerbait divulgativo -nola oraiko zure aipu hori blogean; honekin ez diot kentzen valiorik zure lanari baizik kontrara, Ricardo- ez da neurtzen nivel alphabetikoa eta disziplinarioa hon delako thematikea.Amaitzeko, orai nire partetik, sar nadin kin kuantifikadoreak, kuantifikadore sozialak. Zein porzentaiak daki Nafarroan (Euskal Herrian) euskaraz? Euskaldunetarik zein porzentaia da alphabetatuena? Hau diodala -kuantifikadoreena eta purismo lexikalarena an termino internationak- gomendatzen dizut irakurtzea ha prologoa hon Xabier Amuritza (Euskarazko arrotzhitzak, Erramun Gerrikagoitia, lehenengo editionea, interesatzen zaizuke; nik hemendik nondik nago -Patras, Grezia- ezin dizut zehatzago deus eskaini). Hor, prologo hortan, ikusten ahal duzu (ikus dezakezu) arriskuak hon okklusivismoa eta obskurantismoa kontra gure populu indefensoa. Gainera, hori, hon okklusivo hitza, ez da baizik exemplu bat hon daukagun (“ezarria” daukagun, manu disziplinari eta parazientifiko) okklusivismoa eta obskurantismoa akulturala.Nahi zendukeen arte.Patras, Grezia. UDALA Idazkaritza Elduain [2012/5/2]\nudala@elduain.com - www.elduain.com Arrazoi duzu, laister hasiko gara horrekin. Barkatu eragozpenak eta eskerrik asko idazteagatik. TMPNXKS FweUpRxDAU oxfmey@mpxaph.com 2012/3/9\noxfmey@mpxaph.com http://xwffdxlebssb.com/ ApGg0a eltprtpupyjk, [url=http://zzqjvzkkxaaq.com/]zzqjvzkkxaaq[/url], [link=http://zenugeoxowck.com/]zenugeoxowck[/link], http://vlsbipqxjgfv.com/ Egileari erantzuteko klikatu\nALEX Elduain 2012/2/9\nWEB orri hau ez al litzateke hobetu eta eguneratu behar? Egileari erantzuteko klikatu\nHERRITARRA elduain 2011/11/28\nHasteko, zorionak udalai; aurreko urtetan egoera okertzen zihoala denak jakin arren inor ez baita horrelako neurrik hartzen hasi. Eta zorionak hain argi azaltzeagatik herritarrai (bai bileran eta bai bando bidez). Gauza bat bakarrik. Ekonomi batzorde bat sortu dala ta zortzi kide omen ditu. Irikie dala diote, baina zeini egin zaio deia joateko? Nun egin da deia? Nik dakidala bandorik ez da banatu kide izateko aukera eskainiz. Ikusita erabakia azkenen batzorde horrek hartu dula, nik uste herritar GUZTIEI eman behar zitzaiela aukera joateko... Egileari erantzuteko klikatu\nBGCYWOVIMUOOVCFC FGxgNEnvGGEltlb tBkUxLJUQtghHVCcNh [2012/8/12]\nbiuro@adkonis.pl - Gatazka entzutetsua sortu da Iruf1a Okako izbaikurk direla eta. Bai, badakit arkeologo eta historialarien lana oso garrantzitsua dela, baina ez da ahaztu behar filologo adituen iritzia ere berebizikoa dela. Gainera, eskubide osoa dute ikerketak aurrera egin ahala iritzia aldatzeko, ez? Hasiera batean itsu-itsuan egia (edo gezurra) dela esan dezakete, baina datuak eskuratzen joan ahala, hasierako iritzia iraul daiteke. Ez al zaizu inoiz gertatu?Bestalde, ezinbestekoa iruditzen zaigula argitaratzea arkeologoek aurkitu dituzten ostraka euskaldunak beren datazioa eta dagozkien analisiekin. idatzi duzu. Nire iritziz euskaldunak beharrean euskaldunak jarri beharko zenuke, arazoa erabat argitu arte, behintzat. Hala ere, erabat ados nator zurekin. Eskubide osoa daukagu arkeologoen aurkikuntzak ikusteko. Ea laster baditugu eskura, denok baikaude desiatzen!Barka eragozpenak eta ondo izan. HERRIKO EMAKUMEA elduain 2011/11/27\narrazoi dute! Egileari erantzuteko klikatu\nNOR HERRIAREN ALDE LANEAN? Elduain 2011/11/7\nHerriaren alde hainbeste lan egindako emakumeak egoera honetara iristea ere! Beren iritzia baztertzea! Ume moduan tratatzea! Ilusioa kentzea! Eskerrak ohituak dauden gauzak antolatzen eta inoren inposaketarik ez duten onartzen! Edade horretara iritsi ondoren, zer espero zuten bada! Gogoz kontra joango zirela yogara? Inork txontxngila gisa erabiliko zituztela? Bejondeiela alajaina!! Egileari erantzuteko klikatu\nROSA herritarren txkoa [2011/11/26]\n- UDALETXEA ZENEN ALDE,HERRIKO EMAKUMEENTZAT DIRURIK EZ TA PRESOENTZAT BAI,EZ ALDAGO PIXKAK PARTITZEIK. ROSA herritarren txkoa 2011/10/18\nzer pasatzen da yogarekin,herriko emakumeen iritzia ez du balio,beraiek dakite zenekin dauden gustora,ta ez batek esaten dulako besteek aren musika dantzatu bear dute ala,parragarrie da gezurretan ibiltzea. Egileari erantzuteko klikatu\nSQLHIDHJQ khEgPtOerI shtgrz@oejelm.com 2011/3/17\nshtgrz@oejelm.com http://rgcuxcheigfl.com/ QPBuMy pmrtfayikxpe, [url=http://ihamhxpgghhw.com/]ihamhxpgghhw[/url], [link=http://swvhrouqvisa.com/]swvhrouqvisa[/link], http://mpjwhndbjarq.com/ Egileari erantzuteko klikatu\nOrrialdea: 1 Guztira: 2 - 1 2 [Hurrengoa]\tBilatzailea


La Voz de Navarra, 1932-III-6\nBadakizute naski Lindberg au nor dela. Egalari ospetsua, baiki. Gizon onek egin zuen Ameriketatik Uroparako egaldia jauz batez. Ipar-Ameriketan egazkinera igan ta Uropan agertu. Gaindi eder-ederra, jendeak agoa zabalik utzi zituena. Orra ba, bera dugu orai ere solasgai. Aurra ebatsi diote aur-lapurrak. Lo zegola, etxera sartu ziren lapur oik ta artu zuten kanpora. Andik joan ziren iges tarranta batean. Oken susmorik ez da inondik agertzen. Gurasoek artua omen dute karta bat non eta esaten beitute lapurrek deus makurrik ezaiola gertatuko mutikoari. Beti ere, eun milla duro baño geiago bear dute eman, mutikoa atzera nai badute gurasoek. Txinelak eta zainak or dabiltza bazterren ikerketan ea den nunbeit aren aztarrenik. Dena, uts.\nAri dire beste matxinada bat konpontzen ta Jakan, oraiko ontan oi den bezela. Andik etorri omen zen oin zoriontzu xasi gituen oraiko au. Sediles ta beste terriblioik ustea dute andik etorri bear duela egiazkoa, gauzek zintzo jotzekotan bederik. Bañan porrot egin du egiazko onek ta urrenari so egon bearko. Ez beita beranduko, beraz...\nDiotenaz bakea dabil gaurgero bazterretan. Japonek ardietsia du txedea ta ixil arazi ditu izkilluak. Iraun beza luzaro. Txinak badu soldadutan ozte gaitza, bañan buru bakotxak jotzen du bere alde. Or dituzute, beraz, agintariak azkar, keneralak ausarki: Txinako oniak, bañan, ez die azolik. Ortaz beraz, Japon nausitu al izan zakie aise.\nAsiko dire, Done Pirmin Aldapakoaren Elizan, datorren 7gnean. Elizkizuna arratseko 7etan izango da. Aba Iruarritzaga ta Uriarte direla izlari. Jende guti joango den bilur, ala? Bai ote? Ez dut uste nik, inundikan ere. Iruñan bada euzkeldunatan azkar Aladapako eliza gonburu bete aina ta are geiago. Ez badira etortzen, berek izanen dute errua. Aba begiko oriek zera egina dute eska ala: Jainkoarekilako bearkuna ta euzkeldunen aldekoa ere bai betetu dute ta arieri ezaiote egonen entzulien ez joana.


Fromista - Han-hemenka\nBatzuetan kostatzen zait ikusi ditudan leku batzuk artikulu luzeago batean jartzea, norabait nindoala edo nonbaitetik nentorrela bisitatu ditudalako, baina egiatan bidaiatik “kanpo” zeudelako. Horientzat “pildoratxoak” etiketa sortzea otu zait testuingururik gabeko bisitak edo oso leku zehatzak deskribatzeko.\nNire lehen pildoratxoa Fromista izango da. Palentziako herri hau bere elizagatik da ezaguna eta Donejakueko bide frantsesa egiten dutenentzat aise ezaguna da. Herria bera Gaztelako herri arrunta da, nahiko ondo zaindua, nahiko zerbitzu onak dituena, baina Gaztelako herria: etxe baxuak, landutako soroak inguruetan eta Gaztelako eguzki kupidagabea teilatuen gainean.\nSan Martin eliza erromanikoaren ikur ezinhobea da. Kanpotik eliza sendoa da, garbia eta ondo zaindua. Deigarria da ere gargola kopurua eta haien aniztasuna. Barrutik, sinpletasunean edertasuna duen eraikina. Tourseko San Martin ezaguna da kapiteletan harginek egin zuten lanagatik. Bibliako hainbat eszena agertzen dira kapiteletan, baita animaliak eta landareak ere. Euro 1en truke elizaren edertasunaz eta gerizpeaz gozatu ahal izango duzue Santiagora bidean atsedenaldi bat eginda edo Tierra de Campos bisitatu bitartean.\nFromistako Tourseko San Martinen eliza\nSan Pedro eliza ere bisitatzekoa da, baina, denbora izanez gero, Gaztelako Kanaleko esklusak bisitatzera gonbidatzen zaituztet. Bost esklusadun sistema dago Fromista ondoan eta kanal osoko altuera bariazio handiena gainditzeko sortu zen. XVIII. mendeko ingeniaritza lan handia da hau.\nAmaitzeko, bitxikeria bezala, aipatzekoa da marinelen patrio den Telmo Deuna Fromistakoa zela. Nork esango zuen itsasoko jendeak hainbeste gurtu duen santu hau Gaztelan sortuko zenik!


Hona hemen gaur jaso dudan mezu elektronikoa gaiari buruz nire sarea idatzi eta haien laguntza eskatu dudan Indiana Top 50eko blogen inkestan:\nMezu anitz idatzi ditut zure blogean eta Twitterren hainbat DM bidali dizut zure iritzi, ideia eta iradokizunak eskatzeko marketin digitaleko estrategia desberdinei buruz eta inoiz ez dut erantzunik jaso. Ulermena izanda, badakit oso lanpetuta zauden gizona zarela, zure enpresa berria eta dena sortzearekin batera, horregatik ez dut inoiz erantzun pertsonalik hartu (hala ere, Chris Brogan, Beth Harte, Erik Deckers eta abarrek beti erantzun dizkidate galderei).\nIzugarria da Chrisek, Beth-ek eta Erik-ek horrela jarraitu ahal izatea! 3: XNUMXak arte egon nintzen eta posta elektronikoa berrikusten eta erantzuten bakarrik amaitu nuen. Irrikitan nago Chris, Beth eta Erik-en aholkuak jasotzeko eskaeren kopuruarekin jarraitzeko.\nBatzuetan uste dut web-a eta jendea gustuko dutela Chris Andersonek niri eta nire negozioari kalte handia egin diete. Nire jabea, nire hartzekodunak, nire enpresa erabilgarriak eta saltzaileak ez dira doakoak. Ondorioz, ezin dut lan egin doan. Honetan zentratu behar dut:\nBeste eskaera batzuk - Hau guztia da ... mezu elektronikoak, inprimakien eskaerak, telefono deiak, etab. Nire zerrendatik kanpo geratzen dira normalean, 1, 2 eta 3 lanean ari naizelako.\nAukerak galtzen ari al naiz ikuspegi hori dela eta? Agian, horregatik ari naiz salmenten entrenamendua hemen Indianapolisen. Ez dakit. Dakidana da "beste eskaera" batzuek hilabeteak behar izan ditzaketela berrikusi eta erantzuteko ... eta ezin dut horrelako hilabeteak eman.\nIrakurleak ez dira bezeroak. Harpidedunak ere ez dira bezeroak. Gogorra dirudi hori, baina irakurleek eta harpidedunek ez dute harpidetza ez blog honetako informazioa ordaintzen. Ez daukat irakurleekin edo harpidedunekin inolako zerbitzu-akordiorik.\nBlog hau ez da enpresa errentagarria eta ni ez naiz Interneteko milioiduna ... hortik urrun. Lan handia egiten ari naiz, errentagarria izan dadin. Blogak faktura guztiak ordaindu bezain laster, pozik egongo naiz aste osoan zehar irakurle eta harpidedunei egindako eskaerei erantzuten. Ordura arte ... nire zerbitzura joan behar dut bezeroei.\nBezero bihurtu nahi baduzu, berriro idatzi zure eskaera. Atzo gauean txantxetan aritu nintzen norbaitekin, laneko erantzungailua aldatu behar nuela esanez, "sakatu 1 aurrekontua baduzu!". Beraz, irakurle edo harpideduna bazara eta doako aholkuren bat bilatzen baduzu, ez nazazu haserretzen erantzuten ez dudanean. Lanpetuta nago fakturak ordaindu nahian!


Ezustekorik gabe pasa da Bidasoa Euskal Kopako final erdietara\nIruñeko Anaitasunan ariko dira horiak igandean (12:30)\nTOLOSA ESKUBALOIA 24-37 BIDASOA-IRUN\nTOLOSA: Egaña (4), Arsuaga (2), Iturralde (3), Goikoetxea (6), Arratibel (6), Iraola (1) eta Zubiria (1). Galarza (4), Pagola (1), Ormazabal, Oliden, Lamausin (1), Amiano (1) eta Aranburu (2)\nBIDASOA: Otegi (7), Ugarte (4), Diaz de Cerio ...\nEuskal Kopako final laurdenak jokatuko ditu bihar Bidasoak\nTolosako Usabal kiroldegian ariko da Fernando Bolearen taldea (20:00)\nEzohiko hitzordua izango du bihar Bidasoa-Irunek. Tolosa Eskubaloiaren kontra ariko da, Euskal Kopako final laurdenetan. Partida bakarrean erabakiko da kanporaketa, urdinen etxean. Lehenengo Maila Nazionalean jokatzen du Tolosak eta Asobal Ligako aurkaria izango du bihar. Irundarren bisitak ikusmira sortu ...\nBerdinduta daude Hondarribia eta Real Union B\nHogei puntu dituzte Ohorezko Erregionaleko bi taldeek\n**LAGUN ONAK B 0-0 HONDARRIBIA\nBETI GAZTE 1-2 REAL UNION B**\nHamahirugarren jardunaldiaren ondoren, hogei puntura berdinduta daude Hondarribia eta Real Union B. Ohorezko Erregionaleko sailkapenean zazpigarren eta zortzigarren dira hurrenez hurren. Antzuolarekin eta Ostadarrekin berdinduta daude gainera. Alde handirik ez dago ...\nAsteburuko kirol emaitzak 13-12-9\nBidasoa Irun 18-27 Fraikin Granollers\nReal Union 0-0 Amorebieta\nBeti Gazte 1-2 Real Union B\nLagun Onak 0-0 Hondarribia\nBehobia 1-3 Martutene\nAmara Berri 2-1 Mariño\nMariño 0-1 Tolosa\nGolik gabe bukatu da partida Stadium Galen\nLehia berdindua izan da gaur eguerdikoa\nREAL UNION 0-0 AMOREBIETA REAL UNION: Otermin, Piette, Azkoiti, Valin, Cano, Rodellar, Gabilondo, Yeray, Romo (Vega, 74’), Abaroa (Juan Domínguez, 57’), Saizar (Goikoetxea, 81).\nAMOREBIETA: Villanueva, Garmendia, Larreategi, Iriondo, Blanco, Sanchez, Ibai (Txema, 78’), Teo, Orbegozo, Casares, Salinas (Imaz, 57’).\nEPAILEA: Monter Solans ...\nBost minututan ihes egin dio partidak Bidasoari\nLehenengo zatiaren amaierak kondenatu du Bolearen taldea\nBIDASOA-IRUN 18-27 FRAIKIN GRANOLLERS\nBIDASOA-IRUN: Zubiria, Ugarte (5), Crowley (2), Díaz de Cerio, Azkue (2), Álvarez (1), Mujika (4).Otegi, Aldunate (1), Cavero, Aranburu (1), Fernando Rincón (1), David Rincón, Susperregi (1), Jauregi eta Milosevic.\nFRAIKIN GRANOLLERS: Schulz, Blanxart (1), Marc García ...\nEmaitza izango da bihar Real Unionen helburu\nAmorebieta izango dute aurkari irundarrek Stadium Galen\nEtxean jokatuko du bihar berriro Real Unionek (12:00). Barakaldoren ondoren, beste talde bizkaitar bat hartuko du Stadium Galen. Amorebieta izango da Unionen aurkari, sailkapenean irundarren aurretik dagoen taldea. Hamargarren dira zornotzarrak, 23 punturekin. Taularen erditik gora egin ezinean dabil talde urdina ...\nGranollers indartsuari aurre egingo dio bihar Bidasoak\nSailkapeneko hirugarrena da talde kataluniarra\nPuente Geniletik bueltan atseden hartzeko denbora gutxi izan du Bidasoak. Artalekun jokatuko du bihar, ligako lehenengo itzulian azkeneko aldiz (19:00). Oraingoan ere, erronka zaila izango dute horiek. Fraikin Granollers izango da aurten Irungo kiroldegia bisitatzen azkena. Asobal Ligako talde indartsuenetarikoa da kataluniarra. Sailkapeneko ...\nGaurkoan ahtren qurkako zenbait ekimenen berri izan dugu, IESA.ko urtegiaren berriak eta Nafarroako zein Gipuzkoako kronika izan ditugu besteak beste.


Eguzkik RIO+20 bilkuraren aurrean mobilizatzeko deialdia egiten du – Foro medio ambiente\nPublicado el 20/06/2012 por Eguzki\nCategoríasdenuncia ambiental, justicia ambiental\n3 respuestas a «Eguzkik RIO+20 bilkuraren aurrean mobilizatzeko deialdia egiten du»\nEskerrik asko eguzki honaino Rio+2o delakoari buruzko eztabaida ekartzeagaitik. Oraintxe berton Marcellesiren artikulotxoa irakurtzen ari nintzen hain zuzen ere, eta Marcellesiren tweet bat uzten dizuet kritikoa ageriz edo hala dirudi horrelako makro bilerekin: Si la Tierra fuese un banco, sin duda #Rioplus20 sería un gran éxito: http://florentmarcellesi.wordpress.com/2012/06/20/si-la-tierra-fuese-un-banco/\n26/11/2012 a las 22:07\nBai, baina beraz deialdia talde pilak egin genuen, eta beraz beste taldeek prestatu genuen dena. Eguzki izan zen bakarra bere aldetik deitu zuena, besteen izenak erabili gabe, deialdi kolektiboa zela esan gabe (beno, azken lerroa aipatzen du «EGUZKIk beste hainbat talderekin batera»…). Post honen irakurleak dionez bezala «Eskerrik asko Eguzki», aurkeztu duten erangatik ematen duelako Eguzki honen eta Rio+20ren aurkako eragile bakarra delako. Taldean aritzeko beste jarrera erakutsi beharko du Eguzkik!\n26/11/2012 a las 22:11\n… besteek egindako publizitatea…\nbai, bertan bai agertzen direla deitzen zuten talde guztiek, oso letra txikian, noski, hau antolatzeko elkartu ginenak (Eguzki ezik, esan behar da…prestakuntza bileretan ez zuen parterik hartu)\nEntrada anterior:Anterior #odata #medioambiente Google Fusion Tables erabiltzen: #Animazaitez!\nSiguiente entradaSiguiente Instrucciones para solicitar información ambiental Ingurumen informazioa eskatzeko instrukzioak


Behi suharren Alba Reta ganadutegia - Grocin\nBehi suharren Alba Reta ganadutegia\nGanado Alba Reta\nArrazoi ugari daude Alba Reta ganadutegi horretara hurbiltzeko: ganadutegi berri samar horren instalazioak bisitatzea, Deierriko belardietako animaliekin harreman zuzenak izatea, artisautzako produktuak txingarretan dastatzea, eta, baita ere, lagunekin batera bigantxak toreatzea.\n1998an fundatu zen, eta Gorozin kontzejuko mendietan dago; guztira, 100 hektarea hartzen ditu Tejería izeneko parajearen eta Valmayorren artean. Etxaldeko instalazioen artean nabarmentzekoak dira ganadua banatzeko erabilitako 6 itxiturak, probaketak egiteko plaza, animaliekin aritzeko ukuiluak eta zezentokiak, saneamendu-eskorta eta kargatzeko tokia. Gainera, pentsua automatikoki banatzeko sistema ere badu.\nZezenketako arrazaren jatorriaren 7 kastetako batetik dator ustiategiko oinarri genetikoa. Alba Reta marka askotan erabiltzen da herrietako festetan eta zezenketetan.\nHelbidea Paraje de la Tejería


Ez da quorumik egon parlamentuan, eta Moralesen MAS alderdiak ez du parte hartu bozketan. Presidente ohiak esan du "historiako kolperik maltzurrena" egin dutela.\nHemeretzi lagun atxilotu dituzte Tsunami Demokatikoak Jonqueran egindako mobilizazioan\n24 orduz baino gehiagoz blokeatuta egon ondoren, berriro ireki dute AP-7 errepidea. Plataformak elkarretaratze batera deitu du Gironan, AVEren geltokiaren parean\nIraganeko buruzagien hilobiak\nHerrialde bakoitzak bere moduan begiratzen dio iragan hurbilari; horren adierazle da non ehortzi dituzten XX. mendeko agintariak. Mussoliniren eta Pinocheten gorpuzkiak kapera pribatuetan daude; Husseinenak, desagertuta, eta Hitlerrenak, galduta.\nATZEKOZ AURRERA. Anshu Rajput eta Shabnam. Azidoz erasoak\n«Uste genuen zerbait gertatu zitzaigula, gaixorik geundela»\nBi gizonek ez zuten onartu Rajput eta Shabnam indiarrek ezetz esatea. Azidoa bota zieten aurpegira. Eraso dieten beste batzuekin elkartu dira Sheroes Hangout proiektuan, eta «ilusioa berreskuratu» dute.\nBide zaharreko arte geltokiak\nVasco-Navarro trenak egiten zuen bidea artez bete dute zenbait artistak, Nomadak-El Trenico proiektuan. Bergara eta Eskoriatza artekoak ikusteko, bizikletaz egin dute ibilbidea.\nMakina bat neurona euskaraz\nEuskararen eta gaztelaniaren arteko itzulpenak egiteko tresna automatikoek aurrerapauso nabarmena eman dute azken urtean. Itzultzaile neuronalak sortu berri dituzte: itzulpenen corpusa «ikasten» dute, eta testuinguruaren araberako erantzunak ematen dituzte hala.\nItzultzaile automatikoen neuronak dantzan\nUrtebeteko epean, euskarazko hiru itzultzaile neuronal aurkeztu dituzte: Modela, Batua eta Eusko Jaurlaritzarena. Adimen artifizialak aurrerapauso nabarmena eragin du itzulpenen kalitatean. Aldaketa hori jorratuko du bihar Bizigiro sailak.\nBeroak gaina hartu dio lurpeari\nKlima aldaketaren puntu beroa da Artikoa, abiadura bizian sumatu baitira han berotze globalaren eragin zuzenak. Permafrosta, urte osoan urtzen ez den lur izoztua, desizozten ari da pixkanaka, eta, ikerlarien ustez, mende amaierarako zatirik handiena galdu egingo da, neurri zorrotzak hartu ezean.\n'Argia' aldizkariak mendeurren festa ospatu du, Donostian. Ibilbide historikoa egin dute kalez kale, «historia ilunen» eta herritar «ausarten» artean. Deskolonizazioa izan dute abiapuntu.\nATZEKOZ AURRERA. Piet Oudolf. Paisajista\n«Nik ez dut natura sortzen; nik lorategiak sortzen ditut»\nLandareekin «arkitektura» egiten du Oudolfek, naturari begira. Urteekin, begirada ere aldatu zaio, eta edertasuna ulertzeko beste modu bat du orain, zabalagoa: «Lorea ederra da ihartzean ere».


Pirritx, Porrotx eta Marimotsen omenaldi-ekitaldia Gure Zirkuan egingo da\nOstirala, 03 Abendua 2021 12:39\nAurrera jarraitzen dute 22. KORRIKArekin lotutako ekintzek. San Telmoko aurkezpenean iragarri bezala, edizio honek Pirritx, Porrotx eta Marimotots pailazoak omenduko ditu. Omenaldi-ekitaldia urtarrilaren 7an izango da, iluntzeko 19:00etan, Tolosan, zirku baten mundu magiko baten barruan, Gure Zirkuarekin elkarlanean.\n22. KORRIKAren aurkezpenean aipatu bezala, edizio honek Pirritx, Porrotx eta Marimotots pailazoak omenduko ditu; AEKren eledunen esanetan, «beren ibilbidean euskararekiko adierazi duten konpromisoagatik eta ekinagatik; eta orainaldiari eta etorkizunari begira dauden eragileak direlako». Hala, KORRIKAk omenaldi-ekitaldi bat eskainiko dio pailazo taldeari, Gure Zirkua-rekin elkarlanean.\nEkimena urtarrilaren 7an izango da, iluntzeko 19:00etan, egun horretarako Gure Zirkuak izango duen Tolosako karpan. Omenaldia bera zirkuko espektakuluan txertatuko da, «eta erabat integratuta egongo da trapezista, malabarista eta pailazoen izpirituarekin» dio Asier Amondok, KORRIKAren arduradunak. «Izan ere, Pirritx, Porrotx eta Marimotots betidanik izan dira oso eragile aktibo; eta hori dela eta, ezin dugu irudikatu beraiek omentzeko bestelako modurik».\nEkitaldirako sarrerak webguneko online dendan eskuratu ahalko dira, abenduaren 9an, 10:00etatik aurrera.\nBestalde, ekimena iragartzeko KORRIKAk bideo bat argitaratu du, Pirritx Porrotx eta Marimotots beraien eta Iker Galartza Gure Zirkuaren zuzendariaren parte hartzearekin. Bideoa ikusgai dago AEKren sareetan.\n34 urte transmisioa lantzen\nAiora Zulaika, Joxe Mari Agirretxe eta Mertxe Rodriguez (Pirritx, Porrotx eta Marimotots) osaturiko pailazo taldea 34 urte dabil Euskal Herriko plaza eta agertokiak alaitzen. Ibilbide horretan, eta bestelako baloreren artean, euskararen transmisioa landu dute bereziki. Honen harira, Aitziber Balantzategik, AEKren Artezkaritza Kontseiluaren lehendakariak, 22. KORRIKAren aurkezpenean aipatu zuen: «Haiek transmisioa goitik behera (guraso-ume) eta behetik gora (ume-guraso) landu dute, eta zuzeneko eragina izan dute ume eta guraso askok euskararen hautua egin dezaten. Haiek, haien hitzekin, euskarari ekin zioten, eta eutsi egin diote».\nKorrika laguntzailea izatearen abantailak\nAstero, zozketak egingo ditugu LAGUNTZAILEEN artean... 300 sari baino gehiago...\nOro har, KORRIKAren ekimenetan lehentasuna edo deskontuak izango dituzu.\nDeskontuak ere AEK-ko ikastaroetan. AIZU! Aldizkariko harpidetzan...\nEta, aldiro-aldiro, gure berri jasoko duzu KORRIKA laguntzaileentzako buletinaren bidez.\n...eta garrantzitsuena, KORRIKAren parte zara, zure laguntzarekin egingo dugulako aurrera.\nIrakurrita 1370 aldiz Azken aldaketa: Ostirala, 04 Martxoa 2022 12:44\nGehiago kategoria honetan: « KORRIKA denda fisikoa, Durangoko Azokarako Hainbat KORRIKA denda Euskal Herri osoan »


On-line sarean parte hartzen duten EAEko udal liburutegietako funtsak biltzen dituen datu-base bat da. On line katalogo (OPAC ere deitua) honi esker posible da parte hartzen duten liburutegi guztietako funtsetan kontsultak egitea web bidez eta elebitan, bai eta erabiltzaile-txartel bakarra edukitzea zentro guztietarako balioduna.\nEuskadiko Irakurketa Publikoko Sarearen plataforma bat da Interneten bidez eduki digitalaren irakurketa errazten duena. Irakurketa hori streaming bidez, ordenagailuaren bitartez edo gailu mugikorrak direla medio burutu daiteke.\nEuskal Autonomia Erkidegoko hainbat erakunde publiko eta pribatutako bibliografia funtsek osatutako katalogo kolektiboa da. Bilgunearen koordinazioa Eusko Jaurlaritzaren Kultura Sailari dagokio eta 2004tik aurrera interfaze berrian kontsulta daiteke. Bilgunean parte hartzen duten erakundeen artean, besteak beste, liburutegi hauexek daude:\nAntso Jakituna / Sancho el Sabio


Zona urdinean aparkatzea: hiri bakoitza mundu bat | Revista - Part 4\nZona urdinean aparkatzea, hitz gutxitan\nZona urdineko ordurik garestiena: Bartzelonan autoa ordubetez aparkaturik uztea 2,30 euro kostatzen da.\nMerkeena, aitzitik: Murtzian ordubetea 0,50 euro kostatzen da.\n0,50 euro ordainduta aparkaldi laburrena egiten den hiria: Bartzelona (14 minutu) eta Donostiako erdialdea (15 minutu).\nEuro batekin aparkaldi luzeena erosten den tokia: Zaragozan ordubete eta berrogeita hamar minutu, kasik.\nZona urdinik garestiena, orokorki: Bartzelona, inondik ere.\nMerkeena, orokorki: Murtzia; ondotik Gasteiz, A Coruña eta Zaragoza.\nAzken urte hauetan zona urdina gehien garestitu duten hiriak: Madril (aparkatzea orain zazpi urte baino bi aldiz gehiago kostatzen da gaur), eta Bartzelona, Alacant eta Iruñea (%40 eta %70 igo dira tarifak; KPI, berriz, %25 garestitu da 2000-2007 aldian).\nZona urdinetako tarifak gutxien altxa dituena: Logroñok, zazpi urte honetan %5 baizik ez du altxa prezioa.\nZona urdinean baimendutako aparkaldi luzeena: Murtzia, bi ordu eta erdi.\nLaburrena: Bartzelona, ordubete baino ez. Logroño, Malaga, Donostia eta Gasteizen, aparkaldi luzeena ordu eta erdikoa da.\nZona urdineko gutxieneko tarifa garestiena: Granadan 0,50 euro da gutxien ordaindu behar dena.\nHiririk merkeenak: Murtzia eta Oviedon gutxieneko tarifa 0,15 euro da.\nZona urdinean aparkatzeko denbora gehien eman den hiria: Granada, astegunean 26 minutu eta larunbatean 27 minutu, batez beste. Hurrengo txarrenak: Donostia (16 minutu), Kordoba (15 minutu) eta Madril eta Alacant (13 minutu)\nZona urdinean, astegunean, aparkatzeko lekua gutxien kostatu zen hiria: Sevilla (bi minutu, batez beste); ondotik Bilbo, Iruñea eta Valentzia (5 minutu, batez beste).\nAparkatzeko asmoa duen gidariarentzako larunbat abegitsuenak: A Coruña, Iruñea eta Sevillakoak (minutu bat baino ez, zona urdinean lekua topatzeko).\nHiriren batean, aparkatzea astegunean baino gehiago kostatzen da larunbatean: Logroñon eta Zaragozan, hain zuzen. Granada eta Bilbon ia ez dago alderik astegunetik larunbatera.\nHobekien kontserbatu diren parkimetroak: Bartzelona, Bilbo eta Iruñekoak.\nEgoera okerrenean daudenak: Granada, Logroño eta Malagakoak\nParkimetroek diru xehea ematen dute: Valentzian bakarrik\nParkimetro bitxienak: Bilbokoak. Erabiltzaileari autoaren matrikula apunta dezan agintzen diote, ordaindu baina baliatu ez den denborari dagokion diru-kopurua berreskuratzeko aukera ematen diote eta, gainera, telefono mugikorraren bidez ordaintzeko aukera ematen diote.\nParkimetrorik deserosoenak: Gasteizkoek ez dute euroko txanpona onartzen eta A Coruña, Alacant eta Zaragozakoek, bi eurokoa. A Coruña, Kordoba, Granada eta Valentziako makinetan ezin daiteke isunik baliogabetu (dagokion zigorra, beti ere isuna baino txikiagoa, ordainduta ere.\nTicketak baimendutako zuen denbora gainditua zuten auto gehien zeuden hirietako zona urdinak: Granadakoa (behaturiko ibilgailuen %39k gainditua zuen denbora hori), Alacantekoa (%30), Zaragozakoa (%28) eta Sevillakoa (%23).\nDenbora gainditua izatearren, isuna merezi baino ezarria ez zeukaten auto gehieneko hiria: Gasteiz, Alacant eta Iruñea (hamarretik bederatzi baino gehiago). Gertu-gertutik, Bilbo.\nAsteguneko ordutegi luzeeneko zona urdina: Madrilekoa (11 ordu); ondotik, Bilbo eta Iruñekoak (bederatzi ordu eta erdiko ordutegia).\nAstegunean ordutegi laburrena duten hiriak: A Coruña, Sevilla, Gasteiz eta Zaragoza (zortzi ordu baizik ez).\nLarunbatean: Bartzelonan, Valentzian eta Logroñon asteguneko ordutegia luzatzen da; konparatutako gainerako hirietan, goizean soilik dago indarrean sistema hori; Zaragozako zona urdinean, larunbatez ez da ordaindu behar.\nZona urdinetik garabiak autoa kentzea garestien gertatzen den hiria (lehen eguneko atxikipen-tarifa barne): Alacant, Bartzelona, Madril eta Valentzia (120 eta 160 euro artean).\nJoan aurreko orrira: « Hiriz hiri\nJoan hurrengo orrialdera Kolore kontua: dena ez da zona urdin eta konparaketako taula »


Olentzero berezi bat Eskibelen - ESKIBEL\nPasa den ostiralean, azaroaren 29an, bixita berezi bat izan genuen Haur Hezkuntzan. Olentzero ipuin batzuk kontatzera etorri zitzaigun!\nAbenduko lau igandeak azaltzeaz gain, bi ipuin kontatu zizkigun, bata aingerutxoena eta bestea “Algarrobo” artzaiarena. Jesus Haurtxoa gure bihotzean dagoela eta asko maite behar dugula, berak egiten duen bezalaxe, ikasi genuen! Primeran pasa genuen! Hurrengora arte, Olentzero!


'3zpa4' saioko lagunak Herri Urratsen egongo dira HIRU3 gunean maiatzaren 13an\nAzken eguneratzea: 2018/05/09 14:36 (UTC+2)\n1. gunean, haurren xokoan\n'3zpa4' saioko protagonistak Herri Urratsen egongo dira igandean, HIRU3 gunean\nIgandean Herri Urrats jaia ospatuko da Senpereko aintziran, eta HIRU3 kluba bertan izango da, txapak egiteko tailerrarekin, besteak beste. Gainera, '3zpa4' saioko lagunen bisita jasoko dugu.\nEiTB eta Ikastolen Elkartea elkarlanean\nIpar Euskal Herriko ikastolen aldeko jaian HIRU3 gunea izango da igandean, maiatzaren 13an, eta hainbat ekitaldi izango dira bertan gaztetxoenei zuzenduta. Hain zuzen, 1. gunean, haurren xokoan, bilduko dira haurrentzako jarduerak, eta hantxe izango da Gorritxo galtzagorri maitatua umeak agurtzen, eta berarekin argazkia ateratzeko aukera izango dute bertara joaten direnek. Gainera, '3TXULO' saioko pertsonaien irudiekin txapak egiteko tailerra ere egongo.\nHorrez gain, haurrak EiTBren Hiru3 ume eta gaztetxoentzako klubaren kide egin ahal izango dira bertan. Handik egun batzuetara jasoko dute ongietorria emateko eskutitza, eta hainbat abantaila izango dituzte Hiru3ko bazkide izateagatik.\nBaina, bisitarik preziatuena 13:00etan iritsiko da, izan ere, '3zpa4' saioko lagunen bisita jasoko dugu HIRU3 gunean bertan. Maider, Jon, Izaro eta Ametsekin argazkia ateratzeko aukera izateaz gain, postal pertsonalizatuak sinatuko dituzte hara joaten direnei emateko, eta hainbat abesti ere dantzatuko dituzte.\nHerri Urrats festan ateratako argazkiak HIRU3ren webgunean jarriko ditugu ikusgai. Halaber, EiTBk, aurreko urteetan bezala, euskararen aldeko jaien zabalkundea egingo du bere hedabideetan, eta horien inguruan jazotzen den guztia kontatuko du.\n1984an sortu zutenetik, urtero antolatzen du Herri Urrats jaia Herri Urrats elkarteak, Euskal Herriko euskaltzaleak bildu eta Seaskako ikastolei babesa emateko. Aurtengo helburua Nafarroa Behereko Larzabale udalerriko Manex Erdozaintzi Etxart kolegioari laguntzea izango da; horregatik aukeratu dute “Prefosta” leloa, ikastetxe horretako ikasleen herena zuberotarrak direlako, hain zuzen ere.


Zuzenbide Sindikala (I): Askatasun Sindikala [2012/05] [eus]: IRAKASKUNTZA GIDA\nZuzenbide Sindikala (I): Askatasun Sindikala [2012/05] [eus]\nZuzenbide Sindikalari buruzko lehenengo irakasgai honetean langileen antolaketa kolektiboa aztertuko da, berori baita klase bezala kapitalari aurre egiteko aukera bakarra. Langileriaren antolaketa kolektiboari dagokionez, eskubide iturri nagusia, Konstituzioko 28.1 artikuluan jasotako, Askatasun Sindikaleko oinarrizko eskubidea da. Honen inguruan hainbat ikuspuntu aztertuko dira. Hasteko bere sorrera historikoa eta garapena. Ondoren, gaurregungo araudian aitortutako askatasun sindikaleko funtsezko edukinak aztergai izango dira: askatasun sindikala azpieskubidez osatutako eskubide konplexu bat da eta bere baitan eskubide indibidualak eta kolektiboak jasotzen ditu. Askatasun Sindikalaren emaitzetariko bat Sindikatua da, eta erakunde hauen arteko mailakaketa eta eskubide esleipena ere aztertuko da. Baita Askatasun Sindikalaren babesa ere.\nAzken finean irakasgai honen helburuak Sindikatuen sorrera eta eraentza juridikoa ezagutzea, afiliatu eta ez-afiliatuen eskubideak ikastea, Sindikatuen artean, ordezkaritzaren arabera egiten den sailkapena eta horren ondorioak jakitea eta, amaitzeko, Askatasun Sindikaleko eskubideak urratuz gero erabili daitezkeen babes tresnak zeintzuk diren aztertzea dira.\nZUZENBIDE SINDIKALA I: ASKATASUN SINDIKALA\nI- GARAPEN HISTORIKOA\n1.- Debeku aroa\n2.- Tolerantzi aroa\n3.- Aintzatespen juridikoa\nII- ASKATASUN SINDIKALA: FUNTSEZKO EDUKINA\n2.- Eskubide indibidualak\n2.1 Eremu subjetiboa edo nor da eskubide hauen jabe.\n2.2 Eremu objetiboa edo zeintzu dira eskubide indibidualak\n2.2.1 Sindikatuak sortzeko eskubidea\n2.2.2 Afiliatzeko eskubidea edo askatasun positiboa\n2.2.3 Ez afiliatzeko eskubidea edo eskubide negatiboa\n2.2.4 Iharduera sindikaleko eskubidea\n3.- Eskubide kolektiboak\n3.1 Libreki antolatzeko eskubidea\n3.2 Libreki iharduteko eskubidea\nIII- ASKATASUN SINDIKALA: ORDEZKARITASUNA ETA EDUKIN GEHIGARRIA\n2.- Estatu mailako ordezkaritasun nagusia\n3.- Elkarte Autonomotako ordezkaritasun nagusia\n4.- Ordezkaritasun soila edo nahikoa\nIV- ASKATASUN SINDIKALA: URRAPENA ETA BABESA\n1.- Eskubidearen urrapena\n1.1 Botere publikoak\n2.- Eskubidearen babesa\n2.1 Botere publikoak\n2.1.1 Nazioarteko babesa\n2.1.2 Estatu mailako babesa\n2.2 Sujetu pribatuak\nLast modified: Friday, 17 February 2012, 10:18 AM\nJump to... Jump to... Zuzenbide Sindikala I: Askatasun Sindikala Askatasun Sindikalaren jabetzari buruzko praktika Aitor Bengoetxea eta Koldo Irurzun BIBLIOGRAFIA\nZuzenbide Sindikala I: Askatasun Sindikala ►


Lege oharra - Sportek Hub\nInformazioaren Gizartearen eta Merkataritza Elektronikoaren Zerbitzuei buruzko uztailaren 11ko 34/2002 Legea betez, www.sportekhub.eus Interneteko domeinua Bic Gipuzkoa-ren jabetzakoa dela jakinarazten dizugu, bere helbidea hau da:\nEdificio Tandem – Paseo Miramon, 170\nWebgunearen helburua Sportek Hub-aren produktuak eta zerbitzuak ezagutzera ematea eta erabiltzailearekin harremanetarako mekanismoak eskaintzea da.\nDebekatuta dago erabiltzaileek faltsuak edo zehaztugabeak diren eta Sportek Hub-aren edo beste erabiltzaile edo hirugarren batzuek eragin edo engainatu ditzaketen edukiak sartzea eta komunikatzea. Erabiltzailea izango da datu horiek komunikatzeak eragindako kalteen erantzule bakarra. Debekatuta dago hirugarrenen datu pertsonalak haien baimenik gabe erabiltzea, baita hirugarrenen identifikazio datuak erabiltzea beste edozein pertsona edo entitate izatera pasatzeko edo itxurak egiteko asmoz.\nSportek Hub-ak ahalegin guztiak egiten ditu webgunean argitaratutako edukian akatsak ekiditeko, edozein unetan aldatzeko eskubidea gordeta. Sportek Hub-ek berariaz uko egiten dio webgune honetako edukietan egindako akatsen edo hutsen erantzukizunari eta beraien egiazkotasun, zehaztasun eta puntualtasun faltagatik sor daitezkeen kalteengatik.\nWebguneak beste webgune batzuetarako estekak eskain ditzake edo sarbidea erraztu dezake bere webgunean kokatutako bilatzaile baten bidez. Sportek Hub-ek ez du bere gain hartzen inolako erantzukizunik estekatutako gune hauen inguruan, ezta bilaketen emaitzekin ere, ez baitu inolako kontrolik horien gainean, horien edukia, eskaintzen diren produktuak eta zerbitzuak, etab. Zerbitzu hauen xedea erabiltzaileari beste informazio iturri batzuen berri ematea da, erabiltzaileak bere erantzukizunpean edukiak eta horiek arautzen dituzten erabilera baldintzak sar ditzan. Datuen arduradunaren edo hirugarrenen jabetzako sare sozialetarako esteken kasuan, aipatutako sareen baldintza orokorrak arautuko dira.\nSportek Hub ez da webgune hau edo bere edukia erabiltzeak sor ditzakeen ondorioen, kalteen edo kalteen erantzule izango, ordenagailuko kalteak eta birusak edo edozein software kaltegarri motak sartzeak barne. Sportek Hub-ak ez du bermatzen hirugarrenek sartutako webgunean birusik edo bestelako elementu kaltegarririk ez egotea, erabiltzaileen sistema fisikoetan edo logikoetan aldaketak sor ditzaketenik, baina eskura dituen bitartekoak erabiltzen ditu hori gerta ez dadin.\nSportek Hub-ak eskubidea du webgune honetan jasotako diseinua, konfigurazioa eta informazioa edozein unetan aldatzeko edo ezabatzeko eskubidea, aldez aurretik jakinarazi eta / edo justifikatu gabe, egoki iritziz gero. Sportek Hub ez da aldaketa horiek sor ditzaketen kalteen erantzule. Hala ere, eskura dituen baliabideak erabiliko ditu erabiltzaileei egindako aldaketen berri emateko.\nWebgune honen jabetza eskubideak, haren orrialdeak, atalak, pantailak, duten informazioa, itxura eta diseinua, testuak, argazkiak, irudiak, produktuak eta zerbitzuak, markak, logotipoak, leloak, etab. Sportek Hub-aren jabetza dira, besterik adierazi ezean.\nWebgunera sartzeak edo arakatzeak ez du inolaz ere Sportek Hub-aren dimisioa, transmisioa edo lizentzia erabatekoa edo partziala suposatzen. Erabiltzaileari bere jabetza intelektual eta industrialaren eskubideei buruz erabiltzaileari pertsonalki eta / edo profesionalki erabiltzeko. Eduki horiek baimenik gabe erreproduzitu, banatu, merkaturatu edo eraldatzeak Sportek Hub-aren jabetza intelektualaren eskubideak urratzen ditu.\nBaldintza hauek aldatu egin daitezke Sportek Hub-ak egokitzat jotzen du, legegintzako aldaketetara egokitzeko edo beste hobekuntza mota batzuk burutzeko. Aldaketa horiek baliozkoak izango dira webgune honetan argitaratzen direnetik aurrera. Sportek Hub-ak eskura dituen bitartekoak erabiliko ditu webguneko erabiltzaileei egindako aldaketen berri emateko.\nSportek Hub eta erabiltzailearen artean sortutako harremanak indarrean dagoen araudiak xedatutako legeriari eta jurisdikzio eskudunari buruz xedatutakoaren arabera arautuko dira. Hala ere, araudiak alderdiak jurisdikzio batera aurkezteko aukera ematen duen kasuetarako, Datuen arduradunak eta erabiltzaileak, haiei dagokien beste jurisdikzioari berariaz uko eginez, Bilboko (Bizkaia) Epaitegi eta Auzitegietara bidaliko dute. .\nSportek Hub-ak aipatutako baldintzak urratzen jarraituko du, baita bere webgunean aurkeztutako edukien erabilera desegokia ere, Zuzenbidean dagozkion ekintza zibil eta penal guztiak, izaera ekonomikoa dutenak barne, gauzatuz.\nLege Oharraren azken eguneratzea: 2021/03/21


Euskal narradore on eta gaiztoei buruz\nHerrizaingo Sailburuarentzako Txostena\n1999ko abenduan, Independentziaren 2. urtean,\nARKAITZ IBAÑEZ MANTEROLAk\nKultura Saileko Liburuzaintza Alorreko\n1999ko abenduan, Independentziaren 2. urtean\nArkauteko ertzain-ikastegian euskal literatura edo elertiaren ikasgaia sartu behar dela eta, orain sei hilabete Herrizaingo Sailak premiazkoa eritzi izan zion, euskaraz idazten dutenen artean bereizketa eta jorraketa justua egiteari.\nBai Aurkauteko ikastegian bai gainerako ertzaindegietan, tokian tokiko irakasle, arduradun eta agintariek beren eginbeharra ahalik ongien bete dezaten, hona hemen euskal eleberrigileei eta euren liburuei buruzko iritzi eta juzkuak jasotzen dituen lehen bilduma.\nANTZA, Mikel (benetako izena: ALBISU, Mikel).\nZerrendako lehen izena, eta aldi berean euskal idazleek ezizenak eta goitizenak erabiltzeko duten joera arriskugarriaren lehen adibidea. Bera ere arriskutsua eta odolzalea. Guztiz debekatua bere liburuen irakurketa. Lehen bilduma 82-84 izeneko ipuin liburuan barregarri utzi zuen ministro bat, nostalgia maitekorrez laudatu zuen rockero drogazale bat, inditar piromano baten andantzak kontatu zizkigun, eta errukirik gabe garbitu zuen irrati lokutore bat. Odolaren usaina, bigarren ipuin bildumak ez du parekorik. Odolez zipriztintzen ditu orrialde guztiak, joera antisozial guztien aldeko gonbitea egin guran.\nKuidadokoa. Luma librekoa, pozointsua. Trilogia espantagarri baten egilea: Kcappo, Irene eta Krisalida. Trilogiaren amaieran, terroristak merezi bezala jipoitzeko balentria agertzen badu ere, ertzainak ere inuzente eta nazkantetzat hartzeko erreparorik ez du falta, azken batean gaizkileen parean jarriz. Zerbait salbatzekotan, Iraileko ipuin eta poemak liburuko pasarteak erabil litezke. Hala ere, hobe fotokopiak baliatzea, liburua ikasleen eskuetan utzi gabe.\nATXAGA, Bernardo (benetako izena: IRAZU, Joxe).\nKontuz eta apal ibili beharreko idazlea. Kategoriakoa: Espainiako literatur sari garrantzitsuena irabazitakoa. Gutxienik espainol eta frantses eta ingeles eta aleman eta italiar eta katalan eta portuges eta polones eta norvegiar eta errumaniar eta danierara itzuli izan dira bere idazkiak. Babes sozial mundiala handia du. Kultura Sailburuak estima berezia dio Obabakoak liburuari. Gure ustez ordea, ez da fidatzea komeni. Goxo-goxo idazten du, baina baita ziri ederrak sartu ere gutxien uste duzunean.\nKontuz: parabola zalea da, eta gaizki-ulertu konponezinak sor ditzake ikasleen baitan.\nARRIETA, Joxe Austin.\nGizon hau nola tratatu beharko genukeen, beraren obretariko baten tituloak ematen digu: Manu militari. Nobela-edo mardul honetan aintzinako soldadutzan izaten ziren gorabeherak azaltzen dizkigu, militarren lepotik trufa eginez. Noski, beste garai batzuk ziren haiek, zer esanik ez, baina ez dut uste Arkauten ditugun ertzain kumeak halakorik irakurtzeko gai direnik. Antza handiegia, akaso. Gero, Abuztuaren 15eko bazkalondoa ahaztu beharrekoa, zeren gure Lehendakaria Salve-ra agertzen den guztietan zergatik tratatzen duten tratatzen duten moduan, egun horrek abertzaleentzat duen garrantzia eta abar ageri dira horretan.\nBORDA, Itxaro (bataio izena: BORDA, Bernardette).\nEmakume honek bataio izena ezezik bataio bera eta, areago, Eliza Santu Katoliko Apostoliko eta Erromatarra ere ukatu du. Basilika izeneko eleberri herejeak lapurtzea ere ez du merezi, zeren bera izanik Bernardette, harako beste Bernardette Santusa hari Andra Mariaren agertzean oinarrituriko trufazko istorioa egin bait dio. Iparraldeko anai-arrebei ez die batere mesede egiten. Bestalde, beltzak, senar gabeko amak, nekazari jipoituak eta halakoen alde agertzen da Urte lehorraren kronika delakoan. Eta Frantziako polizia kideak toki txarrean jartzen ditu; diplomazia maltzurra!\nLasai irakur daiteke. Gehiago oraindik, derrigorrezko irakurten zerrendan sartzea gomendatzen dugu. Bere eleberrietako Jon Bidart ikerlaria gure ertzainaren aitzindari zintzoa dela esan genezake: euskalduna, fededuna, bizkorra, garbia, azkarra eta zorrotza. Zer ikasi asko daukagu harengandik, beharbada eritzi politikoetan makur samar badabil ere. Kalterako gutxi eta osasuntsua gehiena.\nDaukagun onena, argi eta labur esanda. Bere eleberri ugarietan, zintzoak beti zintzo eta gaiztoak, aldiz, itsusi eta terrorista. Esate baterako: Gadafi eta Khomeini-ren etsai amorratua. Euskara oraindik ongi menderatzen ez dutenek ere ez dute ulertzeko arazorik izango. Beraz, irakurgaien zerrendan lehentasuna behar luke. Ertzaintzaren irudi aproposa indartu asmoz Herrizaingo Sailak Euskal Telebistarako telefilmeak egiteko daukan proiekturako, gidoi modura aise egokitu ahal dira bere eleberriak.\nHERNANDEZ ABAITUA, Mikel.\nGuretako uste izan genuen. Etorriko haiz nirekin? du izenburua bere lan garrantzitsuenak. Indarkeriaren kontra ageri da bertan, «alde batekoa zein bestekoa» izan. Dotrina hori ongi zegoen orain dela hamar urte, baina gauzak aldatu egin dira: gure armak demokratikoak dira; besteak, gaizkile eta kriminalak dira; gu, Legebiltzarraren esanetara gaude. Gaur egun ez du zentzurik «alde batekoak zein bestekoak» zaku berean sartzeak. Ez dirudi arriskugarria denik, baina pasarte aukeratuak fotokopiatzeak konponduko dizkigu egin litezkeen irakurketa zalantzazkoak.\nIRIGOIEN, Joan Mari.\nBakezalea (itxuraz behintzat). Sustraien bila dabiltzan mistikoentzat egoki izan daitezke bere nobelak. Hala eta guztiz, anaiak borrokan ipintzeko joerak alferrikaltzen du orohar, eta gehienetan batek ez daki doi-doi zein diren zintzoak eta zein gaiztoak. Haatik, egoki bideratuz gero, bere eleberrien geure aldeko irakurketa egiteko ez luke zailtasunik erakutsi behar. Euskal Herriaren barne-historiaz jabetuko dira gure ikasleak Babilonia izenekoari esker —liburu salduenen zerrendetan azaldu izan da beti—.\nPoema xamurrak idazten hasi zenak okerreko bidea hartu zuen kontaketa lanetan hasi orduko. Euzkadi merezi zuten eleberriari beldurrik ez: laburra izan arren, inork gutxik ulertuko du eta hirugarren orrialderako laga egingo du. Alabaina Mendekuak izenekoa, ezta ukitu ere: koktelak, barrikadak eta era guztietako sabotaiak nola egin erakusten du, insurjentziarako eskuliburua bailitzan. Okerrago Metxa: dinamita hutsa; insurjentziarako bigarren eskuliburua; eta oraingo honetan 'sinpatikoa' eta ironikoa (umorez eta goxo idatzia).\nErne: ertzainek egiten dituzten etxe-miaketetan idazlearen lanak konfiskatzea proposatuko genuke.\nErtzain bizkaitarrentzat maitagarria izango da Atoiuntzia ipuin liburua. Baina ez aipatu sekula nobela bat idatzi duenik: Speed gauak, izenburuak berak argi adierazten duenez, drogomenpekotasunaren apologia besterik ez da. Hasiera antologikoa: kutxazain automatiko baten barruan ezezagun batekin txortan. Eta bekatarien artean bekatariena den pertsonaia: Masturbatzaile Eroa, kanposantuan etengabe kanpaia jotzen diharduena. Hala ere, Bilboko delikuente moeta guztien ibiltokiak deskubritzen dituenez, agian gidaliburu erabilgarria izan liteke ertzainburu ongi adiestratuentzat, Zentsura Batzordearen garbiketa txukun baten ondoren.\nPolemika zale izaten denez gero, kontuz honekin. Poesiatik prosara eta prosatik poesiara ibiltzen da, horrek adierazten duen guztiarekin. Argiago esan beharrik al dago? Arinago duk haizea, Absalon, eroek ere ulertzen ez duten liburuan, zera dio eskaintza gisan: «Euskadi den eroetxe honetan oraindik bizitza umorez hartzen dakien orori». Ea bada gure goi agintariek jakiterik duten, oraingo Euskadi berria eta liburua idatzi zenekoa bata bestea bezain eroa dela pentsarazteko motiborik emango dien gure neska-mutilei.\nIdazle honen curriculuma puntu beltzez josita badago ere, Ta Marbuta eleberri laburra eredua dateke guretzat. Euskaldunok oporretan Mossad-eko lagunekin nola kolabora dezakegun, musu truk —eta hau literalki diot— edozein terroristaren aurka (liburuko kasuan palestinar odoltzaleen aurka). Ukronia izenekoa ez dago berrargitaraturik, zorionez, zeinetan euskaldun zintzoez iseka ugari idatzi bait zuen, anartean Jon Mirande eta halakoen eragin kaltegarriaren menpean, seguruen. Talde lanean egin zuen hiztegi ospetsuko lehen edizioko zenbait orrialde debekatu beharrekoak dira, hala nola, Sabino Aranaren dotrinei ziria sartzen dienekoak.\nEz ahantzi: Alderdi Komunistaren Manifestuaren euskaratzailea da.\nNarradore maisuen artekoa. Edukinari buruzko iritzi orokorra: bat bai, bestea ez. Adibidez: Hamaseigarrenean aidanez irakurtzeko arazorik ez, gure betiko Euskal Herri basati eta arlotea irakurlearentzat mingarria izan gabe erakusten bait du; Tobacco days horretan, aldiz, polizi hustelkeriak nabarmenegi darabiltza, guztiz kaltegarri; baina Kapitan Frakasa (nahiz eta parabola intelektualegia izan) mafiatik ihesian gurera gizarteratu nahian dabilenaren buruhausteak dakartza. Azkeneko hau, Kultura Sailburuaren kuttunetakoa ei da, oso-osorik irakurri ezinean dabilen arren.\nGogoratu: gazte literaturako idazkietan gutxi dago Lertxundiren parekorik.\nMENDIGUREN ELIZEGI, Xabier.\nDanger. Ez du bereizten amodiotik bortxakeriara dagoen tartea. Baina hain da neurrikoa bere kontaketa jarioa, ezen irakurleak ere ez bait du bereiziko amodiotik bortxakeriara dagoen tartea. Gaztetan denok izan ditugun amodio traumak isladatzen ditu Sei ipuin amodiozko liburuxkan, eta bigarrenean, Hamalau izenekoan, ezin nabarmenago ditu joera patologiko txikitzaile eta bortxatzaileak. Antisoziala eta makabrokeri zalea. Eta hori gutxi balitz, heroi komunistak ipintzen ditu haurrentzako idazten dituen ipuintxoetako protagonista bezala. Gaiso dago.\nGezurra ematen du itxura batean horren goxoa izan, eta gero halako erresumina eta gaiztakeria isurtzea gu bezalako ordenazainen kontra. Bere lehen ipuinak hainbeste maite izan genituenok harrituta utzi gintuen Legez kanpo eleberri inmoralarekin. Ez dago zertan luzamendu gehiagotan ibiltzea merezi. Nahikoa da esatea bai... baina ez, idazle honen lehen nobelaren izenburua bera baliatuz.\nPoema liburuak ezagutu genizkionean fitxatu genuen: drogazaleen, gizon-otso haragigoseen eta mendekari paranoikoen laudatzaile porrokatua. Ez genuen ezer hoberik espero lehen nobela iragarri zuenean. Non dago Stalin? ustel eta higuingarriak gure gizartean on, garbi eta santu den guztia erasotzea beste xederik ez zuen. Sekula ez egin ez egingo ez duena egiten ipini zuen Ertzaintza: torturatzen. Eta Herrizaingo Sailaren zerbitzu sekretuetako gizonik estimatuena sexu ekintza kontaezinenak burutzen asmatu zuen. Euskal idazlerik antisozialena izan zen. Gaur egun, arazorik ez. Euskal Herriaren Independentziaren bigarren asterako bere obra guztiak konfiskatzeko agindua bete genuen.\nLiteraturak betirako galdu duen idazlea da Onaindia. Espainian bizi da. Dena den, zoritxarreko egunen batean terrorismo aztarnarik ttikiena somatuko bagenu, eskuliburu antiterrorista egokiak utzi zizkigun, Grand Placen aurkituko gara kasu. Bibliografian aipatzea ez inoiz ahantzi (badaezpada), nahiz eta derrigorrezko irakurketen artean sartzeko nahikoa merezimendu ez duen. Irakurriz gero, ertzain-ikasleek barkatuko ahal dizkiote ortografi eta sintaxi akats etengabeak!\nBeldurgarria. Bernardo Atxagak duen bezainbateko babes soziala dauka. Baina beldurgarriena da, aspaldian libururik plazaratu izan gabe ere jarraitzen duelako babes hori gordetzen. Beraz, bere nobela inmoralak bibliografietan besterik ez aipatzea izango da bidezkoena, momentukoz. Ene Jesus ezin uler daiteke (hasteko), 100 metrok terrorista bat goraipatzen du (jarraitzeko) eta (amaitzeko) abortoaren alde ari da Egunero hasten delako horretan. Eleberriok agortutzat joez gero, hobe.\nOharra Fitxategi Nagusian: nobela argitaragabe bat dauka eta argitara ez dadin presioak egiten ari gara argitaldari guztietan.\nNi ez naiz hemengoa hartan —Independentzia egunaren ostetik berriro ere hemengoa da, truko literarioa— eman zuen ezagutzera ze ideia klase zituen herri honi buruz. Harez gero, ez du liburu garbi-garbirik argitaratu: Narrazioak, Atabala eta euria, Ifar aldeko orduak... Badute denek, hemen ez bada han, gure begiak zorrozteko lainako motiborik. Dela boterearen esku izkutua, dela gizartearen marjinalietan dabilen jendearekiko sinpatia, ez du besterik zenbaitek faman Atxagarekin alderatzen duten idazle honek. Onartu behar da, eta esan egingo dut, trebea dela pertsonaiak eta egoerak beste itxura batez azaltzen. Horregatik, ekidin badaezpeda ere Erdi Aroko eta urrunean gertatzen diren ipuin guztiak. Arthur erregea Lehendakaria izan daiteke.\nEgokiagoa euskara ikasteko —sinonimoak, kontuz hatxeekin— literatura klaseetarako baino.\nIdazle temoso eta egoskorra, beti bere txaramelari eragiten, beti behe-klaseetako pertsonaiekin, beti gai ilunekin: zinta bat agertu dela Petritegin, Mariaren Mendeako sufrimenduak direla, edo Joxemi izeneko bat Iparragirre internazionalista baten modura dabilela hara eta hona iraultzak eta erreboltak eztandarazi nahian, akabua. Hotel magikoa izeneko eleberri luze bat idatzi bazuen ere, ez dut uste horko pornografiak eta lizunkeriak beste hotelik merezi dutenik, guk dakigun horixe baizik. Honek bai kopeta, bere liburuetako argazkietan inozente aurpegia erakusten digularik.\nTXILLARDEGI (izena: ALVAREZ ENPARANZA, J. Luis).\nGarai batean kontu filosofikoak eta existentzialistak idazten zituen, eta geroztik isildu balitz gure autore hautatuen artean sartuko genukeen, abertzale antimarxista zen aldetik. Geroztik ordea, indarkeriaren apologian ihardun izan du. Buruberoen esku-liburua da Exkixu eleberria. Gure politologoek esaten dute ekintzaile berei egiten dietela kalte buruberokeria horiekin eta bere horretan utzi behar genukeela. Diskisizio eskisitoegiak ordea, gure ustez.\nZABALA, Juan Luis.\nAnarkista eskizofrenikoa. Bihotz barrenean piztia suntsitzailea du atezuan, jauzi egiteko prest. Kaka esplikatzen izan da bere azkeneko eleberria —higuinkeria onartezina izenburutik hasita—, ideologia antisozial akrataren errainu zuzena. Gainerako liburuetan ere nabarmen utzi nahi du bizitzaren zentzugabekeria ipuin zentzugabeen bitartez. Gertaerei begira narrazio liburuko lehen kontaketetan pistola-zale hotz eta kriminalak deskribatzen dizkigu: horietako batek haur bati tiro egiten dio burura; beste batek, bi polizia garbitu eta, lurrean daudela, euren gainean hustutzen du burdina. Zalantza barik, piztua du atezuan.


Gizartea - Joan-etorrian / Gizartea - Ezkontzak / Gizartea - Jaiotzak / Politika - Ekitaldiak\nEzkon izparrak.— Laster uztartzekuan dira Iribarren'dar Domaka zaldun gastea, Etxeberria'tar Miren uri onetako epaikari (Juesa)'ren alaba Epelde'tar Gergore neskatilla politarekin; Zubiaurre'tar Koldobika gastia, Eizagirre'tar Miren andere politarekin; Etxeberria'tar Polendin abertzalia, Zubiaurre'tar Elbire eibartar neskatilla lirañarekin; Arriola'tar Josune emengo Batzoki'ko antzezlari bizkorra izandua, Muxika'tar Alberta Donostia'ko Antigua'ko mutil gasteakin.\nZorionak aurrez gustiori.\nAbertzalien ibiliak.— Igandez ainbat abertzale izandu ziran Zumarraga'ko euzko-jayetan. Datorren igandian J.L., ainbat abertzale Arrate'ra igotzeko asmoetan dira. Gastetxuak antolatu dituzten jayak ikustera.\n¡Abertzaliak igandian gustiok Arrate'ra!\nJayotzak.— Alabatxo bat izan dute, Irigoyen'dar Andoni'k eta bere emaste Manzisidor'tar Joseba'k.\nBaita ere beste batekin sendia geitu zayote Osoro'tar Jon, eta bere emaste Barrenetxea'tar Jone «Muxilo» baserrikuari. Zorionak gurasoeri.\nDabiltzanak.— Irun'era jun da Zulaika'tar Miren Koldobike anderea; Logroño'ra Unzueta'tar Bingen «subtenientia» bere emastiakin; Ernani'ra, Aizpiri'tar Joseba eta Unzueta'tar Peli.\nGetxo'ra Iturzaeta'tar Saturnine anderea bere aurrekin.\nBetelu'ra urak artzera Unamunzaga'tar Andoni bere emaste ta kuñatea dan Leunda'tar Pantzeske andereakin.\nUriko jayak igarota Ataun'era jun dira Altolagirre'tar Josune eta Bakarne aizpak.\n— Madrid'tik, etorri da Arakistain'dar Ixidor.\n— Altza Errera'ra jun dira Ansola'tar Gumersinda bere semiekin.\n— Emen arkitzen da Muxika'tar Polendiñe emengo E.A.B.'ko idazlia izana Arrasate'tik etorrita.\n— Motriko'tik, Uriguen'dar Luki euzko-langile zintzoa, bere sendiarekin.\nDeba'n.— Uri onetatik jun zan igandian ozte asko izan du zan Deba'n Donostia'ko Poxpoliñak ikusten, oso pozik etxeratu ziran, oso goraldu zuten Laborda'tar Erramun apaiz jauna, berak egin zuan lan ederra gaitik.